Run heol | Daskor\nRivanon, o pignat gant diribin an dorgenn, goustad, evel gwall sammet, a chomas harpet e hanter hent. Teurel a reas ur sell a-dreñv e gein, hag e welas e oa kaer an draonienn gant ar glizh war ar c’hlazenn hag an heol o parañ enni penn-da-benn. Alanat a reas, evel huanadiñ, hag, e-kreiz-holl, en em gavas skuizh. Hogen ne oa ket skuizh e gorf. E galon avat, ne lavaran ket.\nC’hoant a zeuas da Rivanon diskenn betek goueled an draonienn evit selaou mouskan ar wazhig en he lammoùigoù ha sellout ouzh ar balafenned hag an nadozioù-aer o c’hoari er bleunioù o tigeriñ.\nRivanon a selle… Ne wele ha ne gleve. Chom a reas lent e spered en e brederioù, morzet ma’z oa ennañ e-unan e holl c’hoantoù gourel.\nLiver e oa dre vicher, ha brudet e anv e meur a vro. Steuet en doa poltredoù priñsezed ha rouanezed, hag eus ar broioù estren e teue dezhañ ar vrasañ meuleudi. E boltredoù a oa dreist, a bell, da re an arzourien vrudetañ, kement a wirionez ha kement a vuhez virvidik a lakae enno. Hogen, na brad na meuleudi ne gavas degemer e kalon an arzour. Livet en doa, e gwirionez, poltredoù priñsezed en o c’hened ha rouanezed en o gloar… O sellout outo, avat, goude ma’z oant peurechu, Rivanon en em gave doaniet, rak e daoulagad ar priñsezed e luc’he atav pe ar vrasoni pe an hudurniezh pe an techoù all. Ne gavas morse poltred disi e-touez e oberoù. Hag eñ en doa klasket atav livañ ar wirionez kaer, ar gened kenedus hag ar c’hlanded c’hlan…\nNeuze, digalonekaet, e kuitaas ar gêrbenn. Dont a reas da gornog e yaouankiz, da gestañ ha da gavout marteze, war ar maez, er glaster hag en heol, an disterañ eus ar vuhez c’hlan en doa klasket betek-henn, e lec’h all, en aner.\n– Emaoc’h o pourmen, aotroù ?\nAr ger aotroù ne blijas ket da Rivanon. N’en doa mui, e feson, dremm an den eus e vro ?\n– O pourmen emaon.\n– Ar c’haerañ mare eus ar bloaz hag eus an deiz evit an hini en deus amzer d’ober baleadennoù war ar maez. Me a zo bet o troc’hañ aozilh er brouskoad, aze, rak ar paneroù nevez a zeu da vezañ, goude ur bloavezh labour, paneroù kozh ha didalvez.\n– Klevit, va eontr, daoust hag ez eus un hent da vont betek an draonienn ?\n– Feiz, n’eus hini ebet, va den. Ar foenneg dourennek-se ne ziwan enni nemet broenn hag elestr, hag he geot ne dalvez nag an troc’h, nag an doug. A-viskoazh eo bet dizarempred.\n– Da bell ez it ? a c’houlennas ar c’houer.\n– D’an Ilvern ez an, ha, ’m eus aon, en em gavan dihentet.\n– Hent hir hoc’h eus d’ober c’hoazh. Ma karit, me ’gaso ar mevel bihan d’hoc’h ambrougañ. Setu emaomp degouezhet. Deuit betek an ti hag e tañvaot chistr ar vro.\nRivanon a heulias an den. A-dreuz ar bodennoù kelvez, an heol a sile e sklêrijenn velen e skoaselloù an hent ha war man ar riblenn. El liorzh, ar c’hegined a ragache en avalenned, hag ar mouilc’hi kludet e kelenn ar c’hleuzioù, a c’hwitelle diehan en abardaez blot.\nE oant tost ouzh an ti pa zilammas ur plac’h yaouank eus al liorzh. He fennad blev kazugel a oa paket e div vailhadenn war he divskoazh, hag ul lien gwenn a gelc’hie he zal, evel ur gurunenn. Treuziñ a reas an hent en ur redadenn, evel en un dec’hout en he spont. Hervez ur gweled, e oa dremmet kaer, hag he c’horf, stardet en he c’houc’heledenn, a oa ivez direbech.\n– Deuit tre, eme an den.\nRivanon a yeas en ti. Ar plac’h yaouank, he fennad blev kazugel paket e div vailhadenn hag ul lien gwenn en-dro d’he zal, a oa azezet e-tal an oaled hag a domme he zreid ouzh an tan.\n– Mari, ha deut eo ar mevel bihan eus ar c’hovel ?\n– Ne gredan ket, a respontas ar wreg stouet he fenn a-us d’he filligoù.\n– Ne zaleo ket, emichañs. Pa vo deut en-dro, c’hwi a gaso anezhañ da ziskouez hent an Ilvern d’an aotroù-mañ.\nMari a savas he fenn hag a saludas an den.\n– Azezit, aotroù, emezi, hag en ur c’hortoz, e tebrot marteze ur grampouezhenn, gant ma kavit mat ar c’hrampouezh aozet war ar maez ?\n– Ar c’hrampouezh aozet war ar maez a zo ar re wellañ, moereb.\n– N’eus nemet chistr, eme an ozhac’h, ha kalet eo moarvat da staon an hini n’eo ket boazet outañ. Gant ma tiskenno…\nMa tiskenne ?… Ne grede ket an arzour anzav e oa hep tamm abaoe ar beure, chomet ma’z oa da c’henaouegiñ war an dorgenn… Debriñ a reas a youl vat ar grampouezhenn amanennet servijet dezhañ war ur plad, hag ar chistr a floure en ur ziskenn.\n– Gwelout a ran, emezañ, n’eo ket kollet holl c’hizioù mat ar vro, hag e kaver c’hoazh maouezed dispar da vezañ an toaz.\nAn ozhac’h a azezas ivez ouzh taol dirazañ evit debriñ ur grampouezhenn a-raok mont da voueta e loened.\n– O ! emezañ en ur respont, ne vez ket graet mui, en amzer hiziv, kalz krampouezh war ar maez, hag amañ, evel e lec’h all, ez eo kollet ar c’hiz. Nemet evit ar verc’h an hini eo…\nRivanon a droas e selloù ouzh he zu. Kerkent avat, ar plac’h yaouank he daoulagad paret warnañ abaoe ma’z oa deut en ti, a zistroas he fenn hag a sellas ouzh ar flammoù a c’hoarie dindan ar pilligoù etre ar skiriennoù kistin o strakal.\nAlvaonet e chomas… Gwelet en doa er c’hêrioù bras merc’hed kaer, merc’hed kenedus ; biskoazh avat ne gavas par da gened ar bennhêrez. Ne oa ket evit distagañ he daoulagad diwarni, ma voe ret da vestrez an ti lavarout dezhañ : sachit war ar c’hrampouezh ; ha d’an ozhac’h : ne ziskenn ket ar chistr ?\n– Levenez ne zebro ket adarre, eme ar vamm en un huanadiñ. Petra ’vo aozet dezhi ’benn ar fin ? Netra ne blij dezhi, ha koulskoude e vez graet bepred diouzh he c’hoant. En abardaez-mañ he deus c’hoantaet krampouezh amanennet, ha, pa o gwel, e kav re un tañva. Bemdez e vez gwasket he c’halon.\n– Bennozh Doue, moereb. O tont eus debriñ e oan.\n– Karout a rafen gouzout anv ar gêr-mañ.\n– Ar Run-Heol a vez graet anezhi, aotroù.\n– Un anv kaer, hag e tere kement ouzh anv ho merc’h.\n– Levenez a zo bouzar ha mut.\n– Ur wall blanedenn kouezhet warni d’he femp bloaz. Ur blanedenn griz penn-da-benn, siwazh ! Rak bremañ, d’he zriwec’h bloaz, emañ taget gant ur c’hleñved langiz.\n– Ar moñsig o tont eus ar c’hovel.\nAr gouerien a oa diskennet Rivanon en o zi a lavaras ne vije ket chomet mui gwall bell an arzour en o bro. Trist e oa deut da vezañ, hervezo, ha ne gare mui an darempred. Pe oa trist pe laouen e galon, Rivanon ne ouie ket mat a-walc’h e-unan. En e valeadennoù pemdeziek, a-dreuz ar parkeier, e kave atav an tu da bignat war ur grec’hienn bennak evit gwelout, war an dorgenn all, ur siminal o vogediñ el liorzhoù glas.\n– Poltred ar Gened.\n– An Aotrou Doue en deus roet dezhi ar parlant hag ar c’hlevoud.\nE vignoned ouzh e welout a voe laouen-bras. Rivanon avat, ne oa en e galon nemet melkoni hag hirnez.\nDevezhioù a dremenas hag an arzourien a glaskas gouzout petra oa deut adarre o mignon da vezañ. Ne veze gwelet e nep lec’h, nag en ostalerioù war an deiz, nag, en noz, er c’hoarioù pe er festoù darempredet.\nRivanon en doa prennet dor e di, hag e laboure hep astal ; ha pa zeue unan bennak da c’houlenn digor, ne veze respont ebet.\nAr vuhez a darzhas war al lien e daoulagad hiraezhus gwerc’hez ar Run-Heol.\nNe ziskouezas Rivanon ar poltred-se da zen, na zoken d’e vrasañ mignoned. Bemdez avat, e selle outañ, pe gwelloc’h, e selle outi, rak e gwirionez e oa Levenez hec’h-unan adsavet d’ar vuhez.\nAdalek neuze e teuas Rivanon da vezañ laouen. Pa c’houlenne, avat, e vignoned digantañ perak ne live mui e tarzhe ur mousc’hoarzh trist war e vuzelloù ha ne responte ket.\nLiens transversaux de livre pour Run heol\n‹ Gouel ar sakramant\nAnna Tregidi ›


Pajenn:Le Gonidec - Bibl Santel pe Levr ar Skritur Sakr, eil levr.djvu/682 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/682\napokalips pé disrével\ngwisket gand eur goabren, ha gan̄d eur ganévéden war hé benn : hag hé zremm a ioa ével ann héol, hag hé dreid ével peûliou tân :\n2. Hag hén̄ en doa enn hé zourn eul levr bihan digor : hag é lékéaz hé droad déou war ar môr, hag hé droad kleiz war ann douar ;\n3. Hag é c’harmaz gan̄d eur vouéz gre, ével pa iûd eul léon. Ha goudé m’en doé garmet, seiz kurun a roaz da glevout hô mouésiou.\n4. Ha p’hô doé ar seiz kurun rôed da glevout hô mouésiou, éz éann da skriva ; pa gleviz eur vouéz eûz ann én̄v a lavaraz d’in : Siell ar péz hô deûz lavaret ar seiz kurun, ha na skriv kéd anézhan̄.\n5. Hag ann éal em boa gwélet enn hé zâ war ar môr ha war ann douar, a zavaz hé zourn étrézég ann én̄v,\n6. Hag a douaz dré ann hini a zô béô é amzeriou ann amzeriou, péhini en deûz krouet ann én̄v, ha kémen̄d a zô enn-han̄, hag ann douar, ha kémen̄d a zô enn-han̄, hag ar môr, ha kémen̄d a zô enn-han̄, pénaoz na vijé mui a amzer ;\n7. Hôgen pénaoz é deiz mouéz ar seizved eal, pa lakafé hé drompiḻ da zeni, mister Doué a vijé peûr-c’hréat, ével ma en deûz hé ziouganet dré ar Broféded hé zervicherien.\n8. Hag ar vouéz em boa kleved eûz ann én̄v a gomzaz c’hoaz ouz-in, hag a- lavaraz : Kéa, ha kémer al levr bihan a zô digor é dourn ann éal a zô enn hé zâ war ar môr ha war ann douar.\n9. Ha mé a iéaz da gavoud ann éal, hag é liviriz d’ézhan̄ : Rô d’in al levr. Hag hén̄ a lavaraz d’in : Kémer al levr, ha loun̄k-hén̄ : c’houervaad a rai da gôv ; hôgen enn da c’hénou é vézô c’houék ével mél.\n10. Ha mé a géméraz al levr eûz a zourn ann éal, hag é loun̄kiz anézhan̄ : hag em génou éz oa c’houék ével mél ; hôgen goudé ma em boé hé loun̄ket, é c’houervaaz va c’hôv.\n11. Hag hén̄ a lavaraz d’in : Réd eo c’hoaz d’id diougani da dûd a galz a vrôadou, hag a boblou, hag a iézou, ha da galz a rouéed.\n1. Ha rôed é oé d’in eur gorsen hén̄vel oud eur walen, hag é oe lavared d’in : Saô, ha men̄t templ Doué, hag ann aoter, hag ar ré azeûl enn-han̄.\n2. Hôgen leôr ann or-dâl, péhini a zô er-méaz eûz ann templ, léz-hi, ha na ven̄t kéd anézhi ; râk rôed eo bét d’ar Jen̄tiled, hag hî a vac’hô ar géar zan̄tel é-pâd daou viz war-n-ugen̄t.\n3. Ha mé a rôi galloud d’am daou dést, hag é tiouganin̄t é-pâd mil daou c’han̄t ha tri-ugen̄d dervez, gwisket gan̄t seier.\n4. Ar ré-zé a zô diou olivézen, ha daou gan̄toler, lékéad dirâk Doué ann douar.\n5. Ha mar fell da zén gwalla anézhô, é teûi tân er-méaz eûz hô génou, hag a wastô hô énebourien : ha mar fell da zén ôber-drouk d’ézhô, eo réd d’ézhan̄ béza lazet enn doaré-zé.\n6. Ar galloud hô deûz da zerra ann én̄v, évit na c’hlaviô két enn deisiou ma tiouganin̄t : hag ar galloud hô deûz ivé war ann doureier évid hô c’hemma é goâd, ha da zarc’haoui gan̄d ann douar a bép seurt gouli, kenn aliez ha ma kirin̄t.\n7. Ha pa hô dévézô peûr-rôed hô zesténi, al loen a zâv eûz al lounk, a vrézélékai out-hô, a drec’hô anézhô, hag hô lazô.\n8. Hag hô c’horfou a choumô gourvézet war ruou ar géar vrâz, a zô galvet enn eunn doaré spéréduz Sodoma, hag Éjipt, é péléac’h hô Aotrou hé-unan a zô bét lékéad oud ar groaz.\n9. Ha tûd eûz a veûr a vreûriez, eûz a veûr a bobl, eûz a veûr a iéz, hag eûz a veûr a vrôad, a wélô hô c’horfou é-pâd tri dervez han̄ter, ha na lézin̄t két hô lakaad er bêz.\n10. Hag ar ré a choumô war ann douar en em laouénai diwar hô fenn, hag a vragô : hag é kasin̄t rôou ann eil d’égilé, ô véza ma hô dévézô ann daou Brofed-zé gwall heskinet ar ré a c’houmé war ann douar.\n11. Ha goudé tri dervez han̄ter, ar\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/682&oldid=156411 »\nKemmoù diwezhañ degaset d'ar bajenn-mañ d'an 21 C'hwe 2020, da 11:27.


Sapaodia - Wikipedia\nSapaodia, pe Sapaudia en latin), e oa anv douaroù kreisteisañ ar broviñs roman Maxima Sequanorum, krouet evir ar pobloù burgond, da lavarout eo ar vro etre ar menez Jura hag an Alpoù. Klotañ a ra dre vras gant ar Suis gallek, bro al lenn Leman hag an Aar, kêrioù Genève, Nyon hag Avenches.\nEus an anv Sapaudia, « bro ar gwez-sapr », eo deuet an anv modern Savoia. Dont a ra Sapaudia eus ar ger galianek sapo : sapr hag ar ger germanek wald : koadeg. Sap-Wald pe Sap-Vaud hervez Samuel Guichenon, istorour eus ar XVIIvet kantved, aet goude da Sabaudia, Sabogla (meneget eo gant Ammien Marcellin er Res Gestaee dibenn ar IVe kantved) ha goude da Savogia.\nAdtapet diwar « https://br.wikipedia.org/w/index.php?title=Sapaodia&oldid=1471717 »


Pajenn:Le Gonidec - Bibl Santel pe Levr ar Skritur Sakr, eil levr.djvu/449 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/449\nIann : Hôgen piou eo hé-man̄, diwar benn péhini, é klevann lavarout kémen̄d all ? Hag hén̄ a glaské ann tû d’hé wélout.\n10. Ann Ébestel ô véza distrôet, a zanévellaz da Jézuz kémen̄d hô doa gréat ; ha Jézuz ô véza hô c’héméret gant-han̄, en em dennaz enn eul léac’h distrô, tôst da géar Betsaida.\n11. Pa glevaz ar bobl kémen̄t-sé, éz éaz war hé lerc’h, hag hén̄ ô véza hô digéméret, a gomzé d’ézhô eûz a rouan̄télez Doué, hag a baréé ar ré hô doa ézomm da véza paréet.\n12. Hôgen ann deiz a izéléé : hag ann daouzég abostol ô véza deûed d’hé gavout, a lavaraz dézhan̄ : Kâs-kuîd ar bobl, évit ma’z ain̄t er bourc’hiou hag er c’hériou diwar-drô da glaskout péadrâ da zibri ; rag enn eul léac’h distrô émomb aman̄.\n13. Hag hén̄ a lavaraz d’ézhô : Rôit c’houi da zibri d’ézhô. Hag hi a lavaraz d’ézhan̄ : Pemb bara ha daou bésk n’hon eûz kén ; némét mon̄d a rajemp da bréna bouéd évit kément-sé a dûd.\n14. Hôgen war-drô pemp mil dén a ioa anézhô. Hag hén̄ a lavaraz d’hé ziskikled : Likit-hô da azéza a van̄dennou, han̄ter-kan̄t hag han̄ter-kan̄t (G).\n15. Hag hi a réaz ével-sé, hag a lékéaz ann holl da azéza.\n16. Hôgen Jézuz ô véza kéméret ar pemb bara, hag ann daou bésk, a zavaz hé zaoulagad étrézég ann én̄v, hag a vinnigaz anézhô : hag é torraz ar baraou, hag é rôaz anézhô d’hé ziskibled, évid hô lakaad dirâg ar bobl.\n17. Hag é tebrjon̄d holl, hag hô doé a-walc’h. Hag e kaschon̄t gan̄t-hô daouzék paner leûn gan̄d ann dilerc’h.\n18. Eunn dervez, pa édo ô pidi hé-unan, ha pa édo gan̄t-han̄ hé ziskibled, é c’houlennaz digan̄t-hô : Piou a lavar ann dûd ounn-mé ?\n19. Hag hî a respoun̄taz hag a lavaraz : Lôd a lavar pénaoz oud Iann Vadézour ; lôd all Éliaz ; lôd all eur Profed kôz saved a varô da véô.\n20. Hag hen̄ a lavaraz d’ézhô : Ha c’houi, piou a livirit-hu ounn-mé ? Simon Per a respoun̄taz hag a lavaraz : Krist Doué oud.\n21. Hag hén̄ a zifennaz out-hô na lavarren̄d ann dra-man̄ da zén.\n22. Hag é lavaraz : Réd eo da Vâb ann dén gouzan̄vi kalz, ha béza distaolet gan̄d ann Hénaoured, gan̄t Pennou ar véleien ha gan̄d ar Skribed, ha béza lazet, ha distrei da véô ann trédé deiz.\n23. Hôgen hén̄ a lavaraz d’ann holl : Mar fell da unan-bennâg don̄d war va lerc’h, ra rai dilez anézhan̄ hé-unan, ra zougô hé groaz bemdéz, ha ra heûliô ac’hanoun.\n24. Râk piou-bennâg a fellô d’ézhan̄ savétei hé vuez, hé c’hollô : ha piou-bennâg a gollô hé vuez enn abek d’in, a zavéteiô anézhi.\n25. Ha pé dâl d’ann dén gounid ar béd holl, hag en em golla hé-unan, oc’h ôber hé c’haou hé-unan ?\n28. Râk piou-bennâg en dévézô méz ac’hanoun, hag eûz va geriou, Mâb ann dén en dévézô ivé méz anézhan̄, pa zeûi enn hé c’hloar, hag é gloar hé Dâd hag ann Élez san̄tel.\n27. É-gwirionez hel lavarann d’é-hoc’h pénaoz éz eûz hiniennou é-touez ar ré a zô aman̄, ha na c’houzan̄vin̄t kéd ar marô, kén n’hô dévézô gwélet rouan̄télez Doué.\n28. War-drô eiz dervez goudé m’en doé lavared ar geriou-zé d’ézhô, é kéméraz gan̄t-han̄ Per, ha Jakez, ha Iann, hag é piñaz war eur ménez évit pidi.\n29. Hag ével ma oa ô pidi, hé zremm a gemmaz a zoaré : hé ziḻad a zeûaz gwenn ha lugernuz.\n30. Ha chétu daou zén a gomzé gan̄t-han̄. Moizez hag Éliaz oan̄t.\n31. Leûn é oan̄t a veûrdez ; hag é komzen̄t gan̄t-han̄ eûz hé drémenvan, péhini a dlié béza sévénet é Jéruzalem.\n32. Hôgen Per hag ar ré a ioa gan̄t-han̄ hô doa eur c’hoan̄t-kousked brâz. Ha pa zihunjon̄t é wéljon̄t hé veûrdez, hag ann daou zén a ioa enn hô zâ gan̄t-han̄.\n33. Ha pa’z éaz ar ré-man̄ kuîd diouc’h Jézuz, Per a lavaraz d’ézhan̄ : Mestr, ervâd émomb aman̄ ; gréomp\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/449&oldid=155012 »\nKemmoù diwezhañ degaset d'ar bajenn-mañ d'an 13 Du 2019, da 19:10.


Pajenn:Pompery - Quelennou var labour pe gonnidegues an douar, 1851.djvu/232 - Wikimammenn\nPajenn:Pompery - Quelennou var labour pe gonnidegues an douar, 1851.djvu/232\nini, Ouen daou anter savet é bro ar Faou. pé iénoc’h ha glipoc’h c’hoas zoquen, a zeu mad meurbed é Breiz. Digasset eus bet deus out-hô meur a vloas-zo, é meur a lec’h en départaman, ac ispicial é tro ar Faou, denvet Saoz, péré hô eéus ouennet enô gât digouez mad : ar méotet Saoz ac an danvadennet bro, hô deus gred eur ouen daou-anter, péhini, en é boëz, en é gorf ac en é gloan a dal dan nebeuta eun anter muioc’h evid eben. Mes ar goat Saoz ez a cuit bep a nebeut, dré ma zivouer méotet ha danvadennet evit cresqui ha quenderc’hel ar guellidigues-zé. Ar gonnideien a zalc’h denvet, pa ellont hô vaga mad ac hô zigas deul ar zaoud, dléfent caout doc’h ar ouen daou-anter-mâ.\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/232&oldid=141445 »


Benead Norcia - Wikipedia\nSant Benead Norcia, pe Nursia e latin, a oa ur beleg hag a savas reolennoù nevez d'ar vanac'hegezh kristen er Vvet kantved. Anvet eo ivez sant Benead gant ar gatoliked hag an Iliz reizhkredennek. N'anavezer ket mat e vuhez pe n'eus nemet Kendivizoù sant Gregor Bras evit he deskrivañ, un daou c'hant bloaz goude. Goude bezañ bet abad ul leandi kelligel e Subiaco e tiazezas ur seurt manac'herezh nevez e Monte Cassino e-lec'h ma lakaas sevel ur manati brudet. Sevel a reas Reolenn sant Benead a reas berzh bras en Europa a-bezh.\n2 An abad brudet\n3 Reolenn sant Benead evit kondu ar venec'h hag an abaded\n4 Berzh an abatioù beneadad\n5 Urzh ar beneadezed\n6 Sant Benead, patrom Europa\nDiwar skrid sant Gregor e c'heller divinout e c'hellfe bezañ bet ganet Benead war-dro 480 e Norcia en ur familh noblañsed a oa hec'h annez ordinal e Roma. Ur c'hoar c'hevell a oa dezhañ hervez sant Beda, santez Skolastika hec'h anv. Dilezel a reas e studioù war-dro e c'hwezek pe driwec'h bloaz pa sante ne oa ket ar studi un hent evit mont d'ar santelezh, un hent evit kouezhañ en islonk a grede-eñ kentoc'h. Gant ar garantez e nefe santet evit ur vaouez e vije bet strafuilhet ivez.\nWar-dro 519 e kejas gant ur manac'h, Romanus,hag e oe kendrec'het gantañ kemer un dilhad burell ha mont da benitiour en ur c'hev e-lec'h e reseve un tammig boued ur wech an amzer degaset gant e vlenier.\nPa voe strewet ar brud e oa ur burzhuder anezhañ e teuas menec'h Subiaco da broviñs Ombria, evit goulenn ma 'z afe da abad o manati. Siwazh e trenkas an traou etrezo ken e klaskas un nebeud leaned e lazhañ gant bara binimet.\nAbati Sacro Speco sant Benead e Subiaco\nAn abad brudetAozañ\nGoude bezañ dilezet e venec'h direizh e kreskas e vrud diouzh ar burzhudoù niverus a veze roet keloù eus outo. evel a reas e traoñienn Subiaco (traoñienn ar stêr Aniene) trizeg aabati gant daouzeg manarc'h hag un abad enno. Evit kaout un aozadur efedusoc'h ha bleniañ ar venerc'h war hent servij Doue e skrivas ur reolenn. (gwelit pelloc'h). Mervel a reas en abati Monte Cassino e proviñs Frosinone e Su Ombria. En XIIvet kantved e voe savet e Subiaco un abati bras dediet da eñvor sant Benead, hini ar Sacro Speco.\nReolenn sant Benead evit kondu ar venec'h hag an abadedAozañ\nPa oa en abati Monte Cassino e savas sant Benead ur reolenn ("Regula") e latin gant 73 mellad enni evit termeniñ buhez relijiel ha nan-relijiel ar venec'h ha meradur an abatioù. Kemeret en doa un harp war reolennoù sant Yann Gasian ha sant Vazil. Muioc'h eget an hanter a bled gant kondu ar venec'h evit mont da skol Doue hag petra ober e-keñver ar venec'h direizh, ur c'hard a zo evit reolennoù an azeuliñ, un degved evit aozadur an abati hag penaos dibab ar pennoù hag un degved all evit termeniñ kondu reizh an abad. Dre vras e veze rannet deizioù ha nozioù asambles etre teir rann : hini an azeuliñ hag ar bedenn, hini al labour evit ar manati hag hini ar c'housket. Dre ma lakae ur pouez bras a-walc'h war al labour, sant Benead a ginnige un hent evit ur mont en dro ingal ken e c'helle an abati tennañ frouezh eus e c'hlad, douaroù peurvuiañ hep ankounac'hat ar produioù a c'hellfe bezañ fardet diwar ijinerezh ar venec'h evito hag evit bezañ gwerzhet.\nBerzh an abatioù beneadadAozañ\nPa kinnige reolenn sant Benead ur c'hempouez etre ar gred hiniennel hag ar vuhez a-stroll koulz ar c'hempouez etre ar vuhez hervez ar relijion hag al labour. Plijout a reas ar reolenn da Hilberzh Iañ hag e reas-eñ an urzh da sevel abati Sant-Jerman-war-ar-prajoù e Pariz war-dro 540. Pelloc'h e oe savet an abatioù bras-mañ :\nAbati Salzbourg (Aostria) savet e 714\nAbati Prüm (Alamagn) savet e 721\nAbati Fulda (Alamagn) savet e 744\nAbati Sant-Gall (Swis), lakaet dindan reolenn sant Benead e 747 (diazezet e 612)\nAbati Brantôme (Bro-C'hall), savet war atiz Karl Veur e 769\nAbati Sant-Gwenole Landevenneg lakaet dindan reolenn sant Benead e 818\nAbati Vézelay (Bro-C'hall) savet e 861\nAbati Cluny savet war-dro 910\nAbati Kêrgent (Bro-Saoz), lakaet dindan reolenn sant Benead war-dro 960\nAbati Melk (Aostria) savet e 1089\nAbati Cîteaux (Bro-C'hall), savet e 1098\nAbati Clairvaux (Bro-C'hall), savet e 1115\nAbati nevez Menez Cassino (Italia), savet e 1408\nAbati Santez-Maria-an-Drugarez e Istanbul, e karter Galata, lakaet dindan reolenn sant Benead e 1427\nAbati Sant-Maur savet e 1621. Dre urzh ar Roue gall Loeiz XIV e vodas dindan e veli an abati-se an holl genvreuriezhoù beneadad e Bro-C'hall\nUrzh ar beneadezedAozañ\nSant Benead, patrom EuropaAozañ\nAnavezet eo sant Benead evel ur sant koulz gant an Iliz Katolik Roman hag an Ilz Reizhkredennour. Gwelet e vez gant lod ar gristenien evel patron Europa.\nAdtapet diwar « https://br.wikipedia.org/w/index.php?title=Benead_Norcia&oldid=1985490 »\nDernière modification le 9 Ebr 2022, à 15:06\nKemmoù diwezhañ degaset d'ar bajenn-mañ d'an 9 Ebr 2022, da 15:06.


Buhez ar Sent/1912/Sant Yan ar biz - Wikimammenn\nBuhez ar Sent/1912/Sant Yan ar biz\n◄ Ginivelez an Otrou Sant Yan-Vadezour Sant Yan ar biz Salaün ►\nSant Yan ar Biz\nSant Yan a zo unan eus ar zent savet uhelan en baradoz an Otrou Doue ha brudet ar muian e-touez an dud ; en Breiz-Izel, an tantadou a zigor e ouel hag a zoug e hano binniget, eus an eil traouien d’eben hag eus an eil mene d’egile.\nE bardoniou a zo stank ha laouen : kaeran a oufed gwelet, koulskoude, eo hini sant Yan ar Biz.\nEn amzer ma oa Jann d’Arc hag Arzur Richemont o kas ar Zôzon eus Bro-C’hall, eur biz da sant Yan-Vadezour, an hini ma tiskouezas gantan Salver ar bed, pa lavare d’e ziskibien : « Setu aze Oan Doue, » goude bezan bet miret epad meur a gant vla en Normandi, a oe douget, en eun doare burzudus, da Draou-Meriadek, gant eun den yaouank ginidik eus a Blougasnou.\nAr biz santel, eur wech ’n em gavet e-touez ar Vretoned, a reas kement a viraklou, ma reas an duk Yan V sevel eun iliz en e enor, a zo c’hoaz en de a hirie, unan eus ar re gaeran azo en hon beg douar. Diazezet d’an de kentan a viz eost 1440, ne oe peurc’hrêt nemet er bla 1513,  gant aluzennou pinvidik Anna Breiz.\nOtrou sant Yan binniget, grêt d’imp heuilh Jezuz-Krist war an douar-man, ouz sklerijen ar fe, ma c’hellfomp e welet divezatoc’h er baradoz, ouz sklerijen ar gloar.\n↑ Konsakret a oe d’an 18 a viz du 1513, gant an Otrou A. de Gringnaulx, eskob Landreger.\nAdtapet diwar « https://br.wikisource.org/w/index.php?title=Buhez_ar_Sent/1912/Sant_Yan_ar_biz&oldid=34301 »\nKemmoù diwezhañ degaset d'ar bajenn-mañ d'an 21 Meu 2012, da 07:41.


neâñkagka ix.uh jHjia:d ixfYdaOkhlg - KELIBIMA neâñkagka ix.uh jHjia:d ixfYdaOkhlg - KELIBIMA\nHome > Gossip Lanka News > neâñkagka ix.uh jHjia:d ixfYdaOkhlg\nneâñkagka ix.uh jHjia:d ixfYdaOkhlg\ncd;Hka;r neâñkagka iïfï,kh u.ska w;aysgqjkq ,enQ Y%S ,xld neâñkagka ix.ufha idudðl;ajh h<s ,nd.ekSfï uQ,sl mshjr f,i furg neâñkagka jHjia:dj ixfYdaOkh lsÍug Y%S ,xld neâñkagka ix.ufha wkqnoaê; ishÆ l%Svd ix.ï ksfhdað;hka fyg ^3& fmrjre 10'00g T,sïmsla ksjyfka § /iaùug kshñ;h'\nf,dal neâñkagka iïfï,kh jßka jr fmkajd § we;s mßÈ Y%S ,xld neâñkagka ix.ï jHjia:dfõ 16 jeks j.ka;sh ixfYdaOkh lsÍug wkqnoaê; ix.ïj, tlÛ;dj ,nd.ekSu fï úfYaI /iaùfï wruqK ù ;sfí'\nneâñkagka l%Svdjg iïnkaO hïlsis .egÆldß wjia:djl§ furg l%Svd mk;g wkqj lghq;= l< hq;= njg jk Y%S ,xld neâñkagka ix.ï jHjia:dfõ 16 jeks j.ka;sh bj;afldg ta fjkqjg tjeks wjia:djl§ wjika ;Skaÿj .;hq;= jkafka f,dal neâñkagka iïfï,k jHjia:djg wkqj njg jk j.ka;sh Bg we;=<;a lsÍu iïnkaOj neâñkagka ix.ufha wkqnoaê; ix.ï 13l tlÛ;dj ,nd.ekSug fï /iaùu le|jd we;ehs ‘ÈkñK’ l< úuiqul§ f,dal neâñkagka iïfï,kfha Y%S ,dxlSh ks;H idudðl uydpd¾h rxð;a o is,ajd uy;d m%ldY lf<ah'\nfï j.ka;sh ms<sn| cd;Hka;r neâñkagka l%Svd n,Odßyq jir tlyudrlg wêl ld,hla mqrd ksrka;rfhkau l< oekqj;a lsßï furg neâñkagka ix.ufha ks,OdÍka fkdi<ld yeÍu Y%S ,xld neâñkagka ix.uhg cd;Hka;r idudðl;ajh wysñùug n,mE m%Odk;u lreK neúka th ixfYdaOkh lsÍfuka kej; Y%S ,xldjg cd;Hka;r neâñkagka iïfï,kfha idudðl;ajh ,nd.; yelsjkq we;ehs o uydpd¾hjrhd lshd isáfhah'\nY%S ,xld neâñkagka ix.ufha idudðl;ajh kej; ,nd.ekSfuka miqj tu ix.ufha jHjia:djg wkqj ks,jrKh le|úh yels nj uydpd¾h rxð;a o is,ajd uy;d fmkajd ÿkafkah'\nneâñkagka ix.ufha jHjia:d ixfYdaOkhg cd;sl T,sïmsla lñgqfõ mQ¾K iyh m<ù we;s neúka fï ui ksudùug fmr cd;Hka;r neâñkagka iïfï,kfha idudðl;ajh ,nd .ksñka foaYSh neâñkagka l%Svl l%Säldjkag h<s cd;Hka;r ;r. ìfï fodrgq újrfldg §ug yelsjkq we;ehs ta uy;d úYajdih m< lrhs'\nfï wkqj ,nk fkdjeïn¾ udifha fmare rdcHfha meje;aùug kshñ; f,dal lksIaG neâñkagka YQr;dj,shg iyNd.súfï wjia:dj furg l%Svl l%Säldjkag Wodjkq we;ehs lS uydpd¾hjrhd" fhdjqka l%Svl l%Säldjkag cd;Hka;r ;r. w;aoelSï iïNdrhla /ia lr.ksñka f,dal neâñkagka ;r. ìfï jeä wjOdkhla Èkd.ekSug tu YQr;dj,sh fnfyúka jeo.;a nj lshd isáfhah'\nItem Reviewed: neâñkagka ix.uh jHjia:d ixfYdaOkhlg Rating: 5 Reviewed By: Anonymous


Pajenn:Instructioneu santel ar er gurionnéeu principal ag er religion, 1790.djvu/191 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/191\naral. Er Sul n’en dai quet groeit eit monèt de giboès, eit gobér voyageu, nac arrangein affærieu tamporel. Peb-unan e zeli ag en dé quênt pourvæein én é diegueah bouéd d’el lonnèt, deur, quenæd, ha tout er péh e vou rét tehou cavouét, eid n’en dou quin sourci en dé-ce meit chervige Doué ha dré er memb ræzon, ne zeliér gobér d’er Sul nitra ag er péh e eèll bout derænét beèd el Lun. Er péh e laran eid er Sulieu, e seèll ehue er Gouilieu mirét. Dihuènnettoh-è hoah én déieu santêl-ze er horolleu, er festeu, en daremprèd ag en tavarneu, el leigneu bras, er chérvadeu, en assambléyeu safarus ha bobanceu er béd, hac é general peb-sort desordr ha péhedeu-aral ; rac quemènt ce e zistro mui a chervige Doué, eid el labour terrién, péhani a nehou é hunan e zou mat hac innoçant ; ha S. Augustin e lar é rehai en dud hilleih gùel é labourad d’er Sulieu ha d’er Gouilieu, eit doh hum abus de veàuein ha de goroll ; hac é vehai honestoh d’er mèrhèt boud é néein ou héguilliad, eit hum gavouét ér hompagnoneaheu debauchét.\n2.° Réd-è impléein er Sul de chervige Doué, én ur obér ævreu a zevotion hac a Religion. En Ilis n’ordrén demb meid un dra d’er Sulieu ha d’er Gouilieu : assistein én Overèn. Mæs é gurionné ne vou hanni e gredou é heèllér santefiein un dé a bedair-ær-ar-n’uguênt, dré un Overèn péhani ne bad quet guhavè un hantér-ær. Forh æz-è de bep-unan goud é houlèn\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/191&oldid=128728 »


Kaozeal:Rannfrazenn anv - Wikipedia\nN'on ket ur mailh war an traoù -se, met frazenn zo "phrase" e galleg, ha n'eo ket "phrase" e saozneg: "clause" e saozneg kentoc'h? Berr eo aet ma saozneg ha ne oa ket gwall hir.\nMeur a wech e kredan ec'h implijez "frazenn anv" e-lec'h ma vez graet gant "islavarenn stag" (un anv divalav, met implijet e Yezhadur kervella)... ma komprenan un dra bennak eveljust. Bianchi-Bihan 20 Meu 2007 da 23:03 (UTC)[respont]\nya, kompren a-walc'h e pelc'h emañ an dalc'h. N'eo ket kevatal "sentence" (galleg: "phrase") ha "clause", ur rann eus ur frazenn, (galleg: "proposition"). Gwir eo ivez e vez graet "islavarenn" eus "clause" ha reizh eo d'am soñj an termen-se seul wezh ma ra dave d'ur "relative clause" pe d'ur "dependent clause" pe "subordinate clause" (n'oûn ket re vat da behini e ra dave an termen implijet gant Kervella, lakaat a rin un tamm sell), met evit ober diouzh "noun clause" pe "verb clause" em boa kavet gwell ober gant an tremen "frazenn" kentoc'h evit "islavarenn" rak n'int ket an NP (nag ar VP, PP...) iselfennoù stag ouzh un elfenn pennañ all (evel gant un "islavarenn stag") met kentoc'h elfennoù kevreadurezhel diazez ma vez savet frazennoù diwarne. Kavout a rae din e oa gwell ivez ober hep "lavarenn" war-eeun hag a dennfe d'am soñj re d'ar "parole" pe c'hoazh "énoncé". Soñjet am boa ober gant "frazennig anv" met ne blij ket gwall din ivez. D'am soñj eo madig a-walc'h ober gant "frazenn anv" h.a. rak n'eo ket ret treiñ an hevelep termen saoznek gant an hevelep termen brezhonek atav, seul wezh ma vezont dibabet en un doare poellek ha termenet mat e brezhoneg evel-just. A-hend all ne blij ket re din tremenoù all bet implijet ganin: "diviz" evit "discourse", rak re amsklaer eo met an termen-se am eus bet kavet er geriadurioù, ha graet am eus kentoc'h gant "prezegad" evit "predicate" hervez Imbourc'h kentoc'h evit gant "prezeg"... N'eus forzh penaos, trugarez evit da evezhiadennoù. Laouen on o welet e vez lennet ken aketus all ar pennadoù bet savet ganin. Ha n'az pez ket aon ivez rak reizhañ fazioù yezhadur war-eeun ivez mar fell dit. Neal (Kaozeal) 21 Meu 2007 da 07:24 (UTC)[respont]\nAdtapet diwar « https://br.wikipedia.org/w/index.php?title=Kaozeal:Rannfrazenn_anv&oldid=148625 »\nKemmoù diwezhañ degaset d'ar bajenn-mañ d'an 17 Ebr 2007, da 09:01.


Aquis Originis - Wikipedia\n41°51'23"N – 08°06'26" K\nLec'hiadur Lobios e Galiza\nDismantroù Hipocaustum Aquis Originis\nAr Vía Nova un 2,5 km bennak kent errout en Aquis Originis dre ar Su\nAquis Originis a oa unan eus an unnek mansio ("bod arsav") a oa a-hed ar Via Nova, an hent nevez anvet Via XVIII hag a oa etre Bracara Augusta (Braga e Portugal) hag Asturica Augusta (Astorga e proviñs León, Spagn) da vare an Impalaeriezh roman.\nOstalerioù meret gant ar Stad e oa ar mansio, ma c'helle an dud diskuizhañ e-kerzh o beajoù war an hentoù roman. E parrez Río Caldo e Lobios edo Aquis Originis, e kreiz park natur Baixa Limia-Serra do Xurés hiziv.\nTabut zo a-zivout lec'hiadur resis ar bod arsav. P' e laka an istorour Antonio Rodríguez Colmenero el lec'h ma 'z eus dismantroù ur villa war glann ar stêr Caldo, an henoniour Manuel Xusto Rodrígue hag a furchas ar villa-se a lavar n'edo ket ar Via Nova eno hogen un nebeud metradoù uheloc'h war tor ar run.\nGoude bout loc'het eus Bracara Augusta e kaved ar bod kentañ e Saleniana, er miltir 21. An eil bod e oa Aquis Originis, 18 miltir pelloc'h (26,6 km), war tiriad Galiza hiziv dija. Goude-se e kaved bod en Aquis Querquennis, 14 miltir (20,6 km) pelloc'h, e parrez Os Baños e kumun Bande (proviñs Ourense).\nSavet e voe an ostalerioù-se evit pourchas bod ha boued d'ar veajourien, kenwerzhourien ha soudarded hag a yae gant ar Via Nova, d'ur mare ma ne veze ket a letioù. Kalz a dud a veze war an hent XVIII, a oa unan eus an nebeud re hag a liamme rannvroioù pell an eil diouzh eben ; drezañ e tremene an danvez krai koulz hag an aour a veze tennet eus mengleuzioù As Médulas (e kumun Carucedo, proviñs León).\nDa vare an Impalaeriezh-Uhelañ e voe savet Aquis Originis, da lavarout eo etre 27 kent J.-K. ha 192. Diwezhatoc'h e voe savet gourizad ar c'hibelldi, etre dibenn an IIvet kantved ha deroù an IIIe kantved, diouzh an nevesadurioù hag a voe graet er IVe ha Vvet kantvedoù.\nDre zegouezh e voe kavet lec'hiadur ar c'hibelldi gant annezidi al lec'h. E 1988 e voe graet furchadennoù skañv, hag etre 1989 ha 1995 e voe kaset pemp furchadeg gant Mirdi an Henoniezh proviñs Ourense ; pezhioù moneiz koulz ha traezoù aour ha marmor a voe kavet.\nPrenet e voe an dachenn gant kumun Lobios etre 1990 ha 1996 ; talvoudekaet e voe al lec'hienn gant leurennoù ha panelladoù displegadurioù.\nPemp kant metrad-skouer eo gorread ar c'hibelldi, a zo rannet etre pars urbana (parzh nobl) ha pars rustica. Er parzh nobl e oa ur gegin gant fornioù, e-kichen ur poull-neuial hag un drobeulieg (peristylum) ; tommet e veze ar rann-se dre ur reizhiad dourioù tomm danzouar (hypocaustum). Marteze e oa mozaikennoù war al leur ha livadurioù war ar mogerioù. Tachad an hypocaustum eo an hini hag a zo chomet er gwellañ stad hiziv.\nGoulakaet ez eus bet e teufe an anv Originis eus ar fed ma voe savet ar manso war al lec'h end-eeun m'edo an dourioù tomm, pa ne zeuont eus lec'h all ebet en trowardroioù, ha pa ne voe ket ret sevel ur reizhiad tuellennoù. Bikarbonatek ha sodaek eo an dourioù-se ; 55-65°C eo o gwrezverk.\nEus bezañs kibelldioù Aquis Originis e teu anv ar stêr, Caldo ("tomm"), ha hini ar barrez, Baños ("kibelldioù").\nAquis Originis war ar Vía Nova\nDismantroù Aquis Originis\nXUSTO RODRÍGUEZ Manuel Xusto : La villa romana de Riocaldo (Lobios, Ourense) y su ámbito termal, e Fernández Ochoa & C. e García Entero, V. : II Coloquio Internacional de Arqueología en Gijón – Termas romanas en el Occidente del Imperio, Concello de Xixón (ISBN 978-8-4898-8037-5)\n↑ (gl) Historia de Galicia\n↑ (es) La Voz de Galicia, 17/02/2016\n↑ 1 miltir roman = 1&nbsp478 m ± 2 m ; neuze edo Saleniana war-dro 31 km pell diouzh Bracara Augusta.\n↑ (es) La Voz de Galicia, 08/12/2017\nAdtapet diwar « https://br.wikipedia.org/w/index.php?title=Aquis_Originis&oldid=1862564 »\nKemmoù diwezhañ degaset d'ar bajenn-mañ d'an 5 Gen 2020, da 20:22.


Gouel al Levrioù e Breizh - 30-31 octobre 2021 » Kan Awen : Ar Vorenn Gliz\nKan Awen : Ar Vorenn Gliz\nStal laz-kanañ Kreizenn an Arzoù Pobl eo strollad gwregel Kan Awen. Savet eo bet e 2008 da heul laz-kanañ kemmesk A Bouez Penn a oa bet diazezet e 1996.\nRenet eo Kan Awen gant Florian Desbans. Ha kanañ a ra ar strollad tro 15 maouezh ennañ a teir vouezh, tonioù Breizh pe broioù keltiek all, hengounel hag a-vremañ. Met pezh a blij dreist-holl ar merc’hed eo kanañ tonioù skrivet gant Florian, hag aet eo div wech maout ar c’hrouidigezh ganto e Kampionad Breizh al lazoù-kanañ, gant tonioù nevez skrivet. Kampion Breizh eil rummad eo bet Kan Awen ivez e 2013.\nAr Vorenn Gliz\n1916 – 2016: Un avel a emsav – En enor da c’hantvet deiz-ha-bloaz emsav Bro Iwerzhon\nKant vloazh ‘zo, d’ar sul Fask 1916, e voe kemeret an armoù gant ar volontierien , e Dulenn, evit dieubiñ Iwerzhon eus yew a gwaske anezhi. An emsav e zo bet mouget o skuilhañ gwad kalz a dud yaouank. Mais ganto eo bet digoret an hent etrezek ar frankiz, a deuas da wir e 1920. Abaoe pell eo tost sevenadur Bro- Iwerzhon da hini Breizh, ha pinvidikaet eo tonioù Bro- Breizh gant hini Bro- Iwerzhon. Degas a reomp soñj amañ eus an degouezadennoù, dre tonioù diamzer.\nAnavezet mat eo The Foggy Dew, a gont an emgannoù bet dalc’het e 1916. Spered nerzhus ar stourmerien, ar vrumenn o sevel war kêr Dulenn gant ar c’hlas o seniñ, respont ar Saozon, c’hwezh ar poultr, hag enor da stourmerien yaouank maro evit Iwerzhon. Un daolenn vrav hag meur a zo kinniget amañ. Stumm Breizh an ton-se ne oa ket. Neuze, lakaet eo bet e brezhoneg er bloaz-mañ, evit Kan Awen, gant Dominique Thépaut. Kendoniet eo bet Ar Vorenn gliz gant Florian.


Buhez ar Sent/1912/Lourd - Wikimammenn\nBuhez ar Sent/1912/Lourd\n◄ Jerom Lourd Itron-Varia ar Rozêra ►\nSetu galloud ar chapeled ; bezan eo gwellan arm hon deus evit dont a benn eus enebourien an Iliz.\nAr c’hristen a denn dioutan ive, evitan e-unan, eur frouez eus ar gwellan.\nAr Rozêra, eme Leon XIII, a ra d’imp ober eun tremen war holl visteriou hon relijion ; da gentan, war re Jezuz-Krist en em c’hrêt den ; Mari, mamm ha gwerc’hez, o tigemer gant levenez salud an El ; goude, war visteriou Pasion Hon Zalver ; da glozan, war visteriou e c’hloar, ar maro trec’het, an nenv digoret, ar Spered-Santel o tiskenn, Mari savet dreist al loar hag ar stered ha kurunet en nenvou.\nLec’h ma vo dalc’het da lavaret ar Rozêra n’eus ket da gât aon e teufe an diouiziegez hag ar gaou da dismantr ar fe. Eur gelennadurez hag eur sklerijen eo evit ar spered.\nAn nerz ne dle ket mankout ive elec’h ma par ar sklerijen : skoueriou Jezuz-Krist hag e Vamm a deu da entânan Kalon ar c’hristen hag a doug anezan war hent ar zantelez.\nN’hall ket an den, eme Leon XIII, pouezan ennan e-unan an testeniou dispar a garante an eus roët d’ezan Jezuz-Krist, hep ma teufe e volonte da ’n em drei war ar vad, hag hen da gerzet war roudou e Zalver betek lavaret gant sant Pôl : Piou hon distagfe diouz karante Jezuz-Krist ? N’e ket me a zo beo, Jezuz-Krist eo a zo beo ennon.\nOh ! bezomp aketus eta da lavaret bemde tam pe dam eus ar Rozêra, ar peden desket d’imp gant ar Werc’hez, ha galloudusan hini a zo da dennan warnomp he madelezou !\nAdtapet diwar « https://br.wikisource.org/w/index.php?title=Buhez_ar_Sent/1912/Lourd&oldid=38235 »\nKemmoù diwezhañ degaset d'ar bajenn-mañ d'an 6 Gou 2012, da 10:13.


Instruction evit gouel an Nativite - Wikimammenn\nInstruction evit gouel an Nativite\nCharlez ar Brizh\nHeuriou brezonnec ha latin\nL. Prud'homme, 1849 (p. 280-281)\n◄ Instruction evit Assomption ar Verc’hes Instruction evit gouel an Nativite Instruction evit gouel ar Gonception ►\nEus ar Verc’hes Vari mam da Zoue.\nEN eizvet devez a vis Guengolo e celebr an Ilis ar gouel eus an nativite pe a c’hinivelez ar Verc’hes Vari, da lavaret eo, an deiz ma oe ganet miraculusamant pur ha neat a bec’het, eus a sant Joachim hac a santes Anna, pere oa he zad hac he mam, hac a voa eus a lignez ar roue David, peguen paour bennac ha peguen dister bennac oant er bed. Eet oant emeas a oad da gaout bugale ; rac hor Salver ne de quet en em gontantet da choas epquen ur vam guerc’h, talveset e bet dezan ouspen e sortize he vam eus a zaou zen oajet, pe en re e vize maro an inclination da blijadurez ar c’hic, evit ma vize ar conception hac an nativite eus ar Verc’hes he Vam quent un œuvr eus ar c’hraç eguet eus an natur. Dre ar vertuz vras hac ar santelez eus ho buez e veritas Sant Joachim ha santes Anna beza tad ha mam d’ar Verc’hes ; rac ret eo e ve excellant ar vezen, evit douguen ur froez excel1ant ivez. Ar pez a zisquez d’an tadou ha d’ar mamou penaus, mar fell dezo e roe Doue dezo bugale vad, e tleont beva ervad ivez ho-unan.\nAn Ilis a zeu da solennisa ar gouel-ma eus a nativite ar Verc’hes, da guenta, evit enori ar Verc’hes en he antre pur hac eürus er bed-ma; ha d’an eil, evit trugarecat Doue d’he beza digacet er bed evel ur verelaouen hac ur goulaoui-deiz d’hon rejouissa. Rac evel m’az eo ur goulaoui-deiz ar fin eus an nôz hac ar gommançamant eus an deiz caër, ar Verc’hes ivez eo bet ar fin eus hon tristidiguez hac ar gommançamant eus hor joa ; hac evel ma teu ar verelaouen araoc an heol, eo bet deut ive ar Verc’hes araoc an heol a justiç hor Salver, pehini a dlie chasseal an devalijen eus ar pec’het divarnomp, hac hon dilivra diouz an nôz eus ar maro eternel. Quement-se so represantet en antiphonen a gan an Ilis hirio d’ar Magnificat, pehini a gueffot en mis Guengolo, en renq oræsonou ar goueliou.\nIntantion an Ilis er gouel-ma eo ma teuemp da enori ha da imita ar santelez eus ar Verc’hes, o lacat bor poan, evelthi, d’en em renta dîn da receo Jesus-Cbrist ennomp, o veva da viana exant a bec’het marvel, evel ma e deveus-hi bevet ezant a bec’het veniel, o cundui ur vuez paour hac humbl, ha cuzet ouz ar bed, hac occupet ato en Doue hac en devotion. Erguis-se ivez e tleomp tec’het diouz an antreteniou inutil eus ar bed, sevel alies hor speret hac hor c’halon etrese Doue, hac en em occupi ato en hon dever hac en hor servij hervez hon c’hondition. Mæs ar pez a so da veza remerquet muia er santelez eus he buez, eo ar bromessa pehini a reas da Zoue ar grouadurezic vian da viret epad be buez be virjinite ; ar pez eus a dra ne oe guelet biscoas exempl ebet bete neuse, evel ma hen remerq an oll tadou ancien. Mar fell deoc’h eta en em renta agreabl d’ar Verc’hes, e renquit dreist peb tra caret ar burete, ha tec’het gant un horrol bras diouz quement a ve caus deoc’h da goll ar vertuz-se.\nAdtapet diwar « https://br.wikisource.org/w/index.php?title=Instruction_evit_gouel_an_Nativite&oldid=165272 »\nKemmoù diwezhañ degaset d'ar bajenn-mañ d'an 29 Du 2020, da 12:03.


Krennoadvezh ar maen - Wikipedia\nKrennoadvezh ar maen\nKrennoadvezh ar maen zo ur prantad eus ar ragistor a heuilh an Epipaleolitik, war-dro 10 500 vloaz zo. Merket eo gant kemmoù ekonomikel ha sokial ken bras ez eus bet graet anezhañ kentañ prantad ar c'hentistor en Europa gant skrivagnerien zo. Klotañ a ra ar prantad-se eus istor an den gant prantad hin ar "Boreal" (hervez labour Köppen) merket gant diorroadur ar c'hoadoù. Kregiñ a ra neuze ar poblañsoù epipaleolitik da vevañ er memes lec'hioù en un doare chomidik ha diorren tamm-ha-tamm ul labour-douar hep damesadur eus ar spesadoù plant eostet, e-kichen an obererezh preizhañ. Echuiñ a ra Krennoadvezh ar maen gant deroù implij ar spesadoù plant ha loened doñv nebeut-ha-nebeut e-pad an Neolitik, betek war-dro 4 300 BP en Norzheuropa.\n1 Emdroadurioù ekonomikel, sevenadurel ha sokial\n2 Bez Tevieg\nEmdroadurioù ekonomikel, sevenadurel ha sokialAozañ\nKrennoadvezh ar maen zo merket gant cheñchamantoù en emzalc'h ar strolladoù tud. Daoust ma seblant lod eus ar c'hemmoù-se (digresk an tachennoù chase, implij ar wareg…) bezañ liammet en un doare kreñv ouzh cheñchamantoù an endro c'hoarvezet da-heul tommadur an hin goude ar prantad skorn (kresk ar c'hoadoù, steuziadur ar geotdebrerien bras tremeniat evel ar mammouted, ar kirvi-erc'h…), kemmoù all (reveulzi e taolennadurioù an arz hag an arouezioù, diorroadur benerezh benvegoù maen bihan-kenañ …) a seblant liammet ouzh ar redoù diabarzh en emdroadur ar strolladoù tud.\nDerc'hel a ra an dud da vevañ en un doare tremeniat. Koulskoude ez eo kalz stankoc'h ha liesseurt ar boued e-keñver Oadvezh ar skorn, ar pezh a ro tu dezhe da zilec'hiañ e tiriadoù bihanoc'h hervez lusk ar c'houlzadoù-amzer. Chañsoù a zo eta e tistrofe an dud er memes lec'h a vloaz da vloaz d'ar memes koulz-bloaz da dennañ o mad eus ar pezh a c'haller pourchas en-dro d'al lec'h-se. Lod eus an enklaskerien o deus savet ar vartezeadenn e oa bet lec'hioù « agora » o defe degemeret, da vareoù zo, bodadegoù strolladoù a veve dispartiet an eil re diouzh ar re all e-pad peurrest an amzer hag o doa harzoù ha prederioù boutin neoazh (eskemm danvezioù dre zonezon ha donezon en eskemm, eksodimez, chase m'o doa ezhomm kalz jiboesourien evit an huadegoù…) mes diaes e chom da brouiñ.\nProuet eo an darempredoù a veze etre ar strolladoù gant emled perzhioù sevenadurel e tiriadoù bras (anadiñ a ra an diskolperezh Montbani, diorren a ra an tristuriegoù e strollad ar framm saezhoù …). An ijinadennoù a seblant tremen eus an eil lec'h d'egile ha bezañ adwelet gant ar strollad o desk hervez e reizhiad teknik dezhañ e-unan, ha diouzh ar pezh a c'hall ober gant an danvezioù a zo en amen dezhañ.\nImplij ar wareg hag ar saezhioù, peurgetket, en em led en Europa hag en Afrika a-bezh. Kreskiñ a ra neuze bihander ar pezhioù implijet evit an armoù chase e-keñver ar prantad kent. Savet e vez an elfennoù bihan peurliesañ diwar lavnennoù diskolpet er c'hailhastr dreist-holl (met ivez e maen-gwer, e kwartzoù …). E deroù Krennoadvezh ar maen ez eo ar poentennoù ar frammoù paotañ. Er prantad etre (en-dro da 8 000 BP) e weler diorroadur ar frammoù tric'hornek e-skoaz e-pad ar prantad diwezhañ (6 500 BP) e voe an tristuriegoù a veze implijet dreist-holl. Implij an holl frammoù-se evel begoù saezhioù a chom martezeus penn-da-benn rak aet eo da get ar c'horzennoù (skourroù koad) abaoe pell zo. Ral-kenañ eo dizoleiñ saezhioù klok (korzenn ha framm).\nChaseet e veze bronneged bihan ha blotviled (melc'hwed-krogenneks, etc.) muioc'h-mui. E-tal an aodoù ez vez dastumet ar c'hregin hag a-wezhioù e kaver bernioù dilerc'hioù kregin o deus gellet servij da lec'h bevañ pe da vez.\nStrolladoù pennañ ar prantad eo ar Sauveterrian, an Tardenoisian pe ar [[Castelnovian[C'hastelnovian]] e Bro-C'hall, ar Maglemosian hag an Ertebölian en Danmark.\nBez Tevieg war ziskouez e Mirdi Toulouse\n↑ Marcel Otte, La Protohistoire, De-Boeck / 2008, p. 8-9 & 172-173, ISBN 978-2-8041-5923-8\n↑ 2,0 ha2,1 J.-G. Rozoy, 1978, Les derniers chasseurs. L'Épipaléolithique en France et en Belgique, Bulletin de la Société Archéologique Champenoise, numéro spécial juin 1978, 3 tomes\nM. Barbaza, 1999, Les Civilisations postglaciaires. La vie dans la grande forêt tempérée, Histoire de la France préhistorique, La Maison des Roches, 128 p., 76 fig.\nAdtapet diwar « https://br.wikipedia.org/w/index.php?title=Krennoadvezh_ar_maen&oldid=1921409 »


M3 Stuart - Wikipedia\n"The Bear of Kinmen" un M3 Stuart implijet e-pad Brezel Korea\nAn M3 Stuart, ent ofisiel Light Tank, M3 (tank lijer M3), a oa un tank lijer stadunanat implijet e-pad an Eil Brezel-bed. Dafaret e oa bet nerzhioù lu Bro-Saoz ha re ar C'Hommonwealth dre ar gevrat lend-lease a-raok ma vefe engouestlet ar Stadoù-Unanet Amerika er brezel. Ur wech er brezel e voe implijet gant nerzhioù lu SUA kement ha gant ar Gevredidi all betek fin ar brezel.\nAn anv saoznek roet d'an tank a oa tennet eus hini ar jeneral kengevreet stadunanat J. E. B. Stuart hag a voe implijet kement evit an M3 hag an doare nevesaet M5. E lu Bro-Saoz e oa lesanvet "Honey" ivez goude ma voe bet graet "She's a honey" eus an tank gant ur blenier saoz. Er servij evit Stadoù-Unanet Amerika e oa graet "Light Tank M3" ha "Light Tank M5".\nGant an tankoù Stuart e oa bet roet an tu da bourzhidi tankoù Amerika da welet ar c'hentañ emgannoù tank enep tank eus an Eil Brezel-bed.\nTank lijer Stuart M3 amerikan e-kerzh emgann Stalingrad\nTank lijer M3 Stuart e Bro-C'hall e 1944 ouzh ar stourm.\nAfrika an Norzh un M3 "Stuart" eus al lu saoz distrujet.\nAdtapet diwar « https://br.wikipedia.org/w/index.php?title=M3_Stuart&oldid=1793526 »\nArmoù SUA an Eil Brezel-bed\nArmoù an Eil Brezel-bed\nKemmoù diwezhañ degaset d'ar bajenn-mañ d'an 6 Mae 2018, da 08:12.


Ar Generalfeldmarschall ha prezidant Paul von Hindenburg er bloavezhioù 1930.\nPaul Ludwig Hans Anton von Beneckendorff und von Hindenburg, brudet evel Paul von Hindenburg, ganet d'an 2 a viz Here 1847 ha marvet d'an 2 a viz Eost 1934, a oa ur Generalfeldmarschall ha den Stad alaman. E penn nerzhioù milourel Alamagn e oa bet e-pad eil hanterenn ar C'hentañ Brezel-bed. Goude-se e oa bet dilennet da brezidant Republik Weimar e 1925.\nEn desped dezhañ e roaz harp d'an nazied da sevel er galloud. E miz Genver 1933 e voe gwasket kreñv warnañ evit ma roje ar garg a ganseller Alamagn da Adolf Hitler e-penn ur "Gouarnamant a greizenniñ boadelour", petra bennak ma ne oaan nazied nemet ar bihanañ niver en e gabined.\nHindenburg a oa aet war e leve eus al lu alaman e 1911, adgalvet e oa bet nebeut amzer goude ma oa kroget ar C'hentañ Bezel-Bed e 1914. Deuet e oa war-wel evit ar wech kentañ d'ar vro a-bezh, d'an oad a 66 vloaz, pa oa bet trec'h e-pad Emgann Tannenberg e miz Eost 1914.\nHitler da gañseller[kemmañ | kemmañ ar vammenn]\nHindenburg a zo marvet d'an 2 a viz Eost 1934. Raktal, Hitler a en em laka da brezidant ar vro, dre-se e oa deuet dibosubl da skarzhañ anezhañ evel kañseller. A-enep d'e c'houlenn e voe beziet Hidenburg gant e wreg Gertrud e-pad ul lid meur en Tannenberg-Denkmal. Ur referendom a voe graet evit gouzout daoust hag e oa mat kas ar galloud eus ar brezidantelezh etrezek ar Fūhrer ha kañseller eus ar Reich Adolf Hitler. 90% eus ar voterien a savas a-du gant ar mennozh.\nLid beziadur Hindenburg en Tannenberg-Denkmal\nKlañv bras e oa bet Hindenbourg gant ur c'hrign-bev ar cʼhwezhigell. Hindenburg a zo marvet d'an 2 a viz Eost 1934.\nAdtapet diwar « https://br.wikipedia.org/w/index.php?title=Paul_von_Hindenburg&oldid=1922095 »


Pajenn:Herri - Skrituriou sakr - Exod, 1861.djvu/74 - Wikimammenn\nPajenn:Herri - Skrituriou sakr - Exod, 1861.djvu/74\n35. Hoghen bugale Israël a zebraz ar mann epad daou-ughent vloaz, ken na zigouezjont er vro ma tlient choum enn-hi ; gant ar boed-se e oent maghet, ken na douchjont ouc’h douar kenta Kanaan.\n36. Hoghen ar gomor a zo ann dekved darn euz ann ephi.\n℣ 2. Bugale Israël a grosmolaz, etc. — Ann israëlited ho devoa en em vaghet epad eur miz gant ar boed ho devoa digaset gant-ho euz ann Ejipt. Mes pa veljont e oa ho fourvizion o vont da vankout, en em lekejont, evel ho c’hustum, da vurmuri enep Moïzes, hag eunn dra bennag ivez enep Doue. Daou vurzud, eme Voïzes d’ezho, a rai Doue enn ho kenver ; rak klevet en deuz ho krosmolou. Hoghen ne ket abalamour ma ho devoa murmuret, eo en deuz Doue soursi anezho ; mes abalamour ne fell ket d’ezhan ho defe leac’h d’en em glemm anezhan. He vadelez a roio d’ezho peadra da zibri, mes he justis a gavo ivez tu da gastiza ho murmuriou.\n℣ 8. Ann Aotrou a rai d’ehoc’h d’ann abardaez kik da zibri ha da vintin bara ho koualc’h: — Guelloc’h am euz kavet trei evelse komzou ar Skritur, eghet lakaat evel ma ra kalz : Enn abardaez-ma, — ha varc’hoaz vintin : Rak komzou ar Skritur : Dabit vobis Dominus vespere carnes edere, et manè panes in saturitatem, a hell merka eunn dra bennag kuzet, ha ne ket disrevelet c’hoaz.\n℣ 15. Manhu ! petra eo ann dra-ma ? — Ar boed burzuduz-se gant pehini e vagaz Doue he bobl epad daou-ughent vloaz, a oa dishenvel meurbed ouc’h ar mann naturel pehini a gaver e broïou a zo, ha na zervich da netra nemet da ober eur remed bennag. Ann dud na helfent ket beva gant ar\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/74&oldid=115210 »\nKemmoù diwezhañ degaset d'ar bajenn-mañ d'an 23 Ebr 2018, da 11:29.


Buhez ar Zent. pages 225, 226, 227. Encyclopédie Marikavel.\npages 225, 226, 227\nPempvet devez warn-ugent a viz Meurz\nGouel ar C'helou Mat\nEn amzer-ze, êl Doue a ziskennas eus barr an nenv, daved eur werc'hez he hano Mari, neve dimezet d'eur c'halvez, e hano Jozef, hag e komzas outi evellen :\n— Me ho salud, leun a c'hras, an Otrou Doue zo ganac'h.\nAr werc'hez a oe strafuilhet. El ar c'helou mat a lavaras d'ezi :\n- N'ho pezet aon ebet, Mari; lakat a refet er bed eur mab, hag e hanvan a refet Jezuz. Hennez a vezo bras, hag e rouautelez a bado da viken.\n- Penôs, emezi, e tigouezo an dra-ze ? Ma fried ha me a vev evel breur ha c'hoar.\n- Ar Spered-Santel, eme an êl, a ziskenno warnoc'h, ha galloud an hini a zo dreist an holl a baro ' us d'ac'h. Setu perak an hini a c'hanfet a vezo galvet Mab Doue. Elisabeth, ho kinitervez, daoust d'ezi da vezan war an oad, a zo dougerez c'houec'h miz zo, rak n'eus netra dreist da c'halloud an Otrou Doue.\nMari a respontas da gannad an nenv :\n- Ecce ancilla Domini; fiat mihi secundum verbum tuum : Setu aman servijerez an Otrou ; ra vezo grêt herve ho lavar.\nAn êl a dec'has en uhelder an nenv, ha kerkent an Itron-Varia a deuas da vezan mamm, hep paouez da vezan gwerc'hez.\nD'an neve-amzer, ar gwe a zo dudius da welet gant o gwiskadou bleun rnarellet; pa deu an diskar-amzer, o frouez alaouret a ro d'eze eur gaerder neve, mes kollet o deus o gened kentan.\nMari, daoust d'ezi da vezan mamm, a viras bleuniou kaer he gwerc'hded, kaeran burzud a welas biskoaz ar bed.\nKement-se a c'hoarvezas en eur gêrig eus ar Galile, hanvet en yez ar vro Nazareth, da lavaret eo, «kêr ar bleuniou. » N'eus kelou ebet eus ar gêrig-ze, nag en Testamant koz, nag en skridou an istorier Jozef, ar pez a ziskouez eo ar Werc'hez Vari an hini he deus roët d'ezi ar vrud he deus breman dre bevar c'horn ar bed.\nEn amzer-man, Nazareth n'eo nag eur gêr gaer, nag eur gêr vras, mes, daoust da ze, eo unan eus ar c'hêriou muian karet gant ar gristenien. War al lec'h ma lavaras an êl d'ar Werc'hez e oa dibabet evit bezan mamm da Zoue, zo bet savet, dre urz an impalaer Konstantin, eun iliz eus ar goantan, en penn kentan ar pevare kantved.\nLaeret ha hanter-ziskaret gaot ar Vuzulmaned, war-dro an dekvet kantved, e oe adsavet gant ar groazourien. Diskaret eun eil gwech, er bla 1263, e oe adsavet a neve er bla 1620.\nTadou eus a Urz sant Fransez a deuas er mare-ze da chom da Nazareth, hag i eo o deus bet laket ober ar pez-labour kaer a weler eno breman, hag a zo ennan ter iliz, an eil war c'horre eben. An hini dindan douar eo ar zantelan, ar gwellan dalc'het hag ar braoan kempennet. War ar vein marbr a zo oc'h ober he leuren, e lenner ar ger-man : « Et Verbum caro factum est : Mab Doue a zo en em c'hrêt den. »\nMes n'eo ket red mont d'ar Galile, evit kaout treo da zigas sonj d'imp eus burzudou dispar Nazareth. Tôlennou a zo dre holl, a weler warneze ar Werc'hez Vari daoulinet er beden, ha diraki, en e zav, an êl Gabriel, eul lilien wenn gantan en e zorn. Eur gouel a rêr bep bla, en miz meurz, hag an Anjelus a zon ter gwech bemde en o enor.\nAn Ave Maria hag an Anjelus\nBurzud Mab Doue en em c'hrêt den en korf ar Werc'hez Vari a ve digaset sonj anezan, alïesoc'h eget bemde, dre an Ave Maria ha dre an Anjelus.\nI. — An Ave Maria eo ar gaeran peden en enor d'ar Werc'hez, evel m'eo ar Bater ar gaeran peden en enor da Zoue.\nAl loden gentan eus an Ave Maria a zo enni komzou an èl Gabriel ha re santez Elisabeth. An eil loden n'eus enni nemet komzou an Iliz savet ganti en Ephes, er bla 431, pa oe kondaonet, Nestorius.\nII. — An Anjelus a zo, evel pa lavarfen, eur ganaouen, tri goublad enni, gant an Ave Maria da ziskan; ar pab Yan XXII eo en deus hen savet (1316-1334).\nEr bla 1095, ar pab Urban II, pa deuas da Glermont da embann brezel ar Groaz, a alias ar gristenien da lavaret ter Ave Maria, ouz son ar c'hloc'h, bep noz, evit tennan bennoz ar Werc'hez war ar groazourien : setu penôs e teuas ar c'hiz da zon kloc'h an noz.\nEr bla 1368, e teuas ar c'hiz da zon kloc'h an de. D'an de kentan a viz mae 1472, ar roue Louis XI a c'hourc'hemennas son ar c'hloc'h, da greiste, dre ar Frans a-bez, en enor d'ar Werc'hez; setu penôs eo bet deut, a nebeudou, ar c'hiz dre ar bed kristen da zon ar c'hleier ter gwech bemde en enor da Vamm Doue.\nPa glevas, evit ar wech kentan, salud an èl Gabriel, e konsevas Mab Doue en he c'horf sakr, ha breman, bep gwech ma sav betek enni, eus an douar, ar memes komzou, he c'halon a drid gant levenez o sonjal en heur vurzudus ma teuas da vezan merc'h muian-karet Doue an Tad, pried ar Spered-Santel ha mamm Salver ar bed.


KDSK, Centre de Ressources Culturelles CeltiquesDocuments : Beajoù Brendanig.\nA-hed ar c'hantved. 4, Va zour dantelezhet....\nFrifurch : dizoleiñ ar bed.\nOberour(ien) : AR MERO Corinne (Troet gant) ; SCAVENNEC Laurent (Dindan Renerezh) ; BOURGES Aziliz (Mouezh gant) ; DANIEL Tangi (Mouezh gant) ; KORBELL Nolwenn (Mouezh gant) ; KERMARREG Riwal (Mouezh gant)\nKot : F.BEA(DIZ) - Doc n° : 10144\nDoare : C'hoari(où) ; Tresadennoù bev\nPriz : 16 euro\nUn tigr yaouank, fentus ha leun a startijenn eo Brendanig. Kalonek ha kurius eo ivez. Bemdez e sav ur goulenn nevez ouzh e vignon Ganesh, un Indian leun a furnez. Bep tro, evit respont dezhañ a-zoare, e vez kaset Brendanig gant Ganesh war e radell d'ober ur veaj vurzhudus en tu all deus al lamm-dour hud.\nBONUS : Karaoke ar jenerik, 2 fichenn diwar-benn an tudennoù, 3 c'hoari war an urzhiaterez (PC).\nPadelezh ar film : 60 mn - Rannoù : 12 - 1 DVD - Adalek 2 vloaz (Hervez an diverradenn war gein golo an DVD + Lec'hienn Dizale).\nDeskriverioù : Tresadennoù-bev / Loen\nPadelezh : 60'\n3 003428 [disponible] YRéserver


Eteo Nedelek - Wikimammenn\nA. Lefournier ha Ian Salaun, 1889 (p. 30-40)\n◄ Himn an Ilis Eteo Nedelek Al laboused o renta ho dever d’ar mabik Jesus ►\nMadalen Pelliven, greg eun deveziour paour, a voa chomet intanvez gant pevar c’hrouadur, Mikeal pehini a voa commanset, da c’hounit eur guennec bennag ; Louiza oajet a bemzeg pe c’huezeg vloaz, hag a voa abaoue tri bloaz etre an tan hag he guele gant eur c’hlenved langis ; Laouik potric etre nao ha deg vloas, hag Annaïk pehini ne doa nemet seis vloas.\nDerc’hent Nedelek edo an intanvez paour oc’h oza eun tam iod guinis du da vern, pa deuas Laouik da c’houlen outhi :\n— Va mam, ne ket hirio ema ar Pelgent ?\n— Eo, va map, hirio ema sur.\n— Va mam, ne velan ket a geuneut aze ken ; n’on devezo ket eteo Nedelek er bloa-ma ?\n— Mar bez paet he zerveziou d’as preur, e prenimp peadra d’ober eteo Nedelek. Ma na roer ket a arc’hant dezan, e vo red tremen evelse.\n— O mad, mam, ma n’or bez ket eteo Nedelek, ne deui ket ive ar Verc’hez ama fennos. Gouscoude ma vije deut, marteze e divije pareet Louizaik.\n— Marteze zur, eme ar vam, an daelou o tont en he daoulagad. Mes kea da c’hoari, marteze arog an noz e vezo deut eun eteo deomp en eun doare bennag.\nPa voa dare mern, Laouik a ieaz da c’helver he c’hoar vian a voa o c’hoari er maez. Houma a deuas peursdu he divoc’h gant ar riou, rag an avel a voa ien.\n— Va mam, emezi, sellit, an erc’h o coeza. Oh ! al labouset bihan a goezo truez outho brema avad ? Ne gavint tam da zibri ! Va mam, roit eun tamic bara din da gas dezo.\n— Doue en devezo sourci anezo, va merc’h.\n— List ac’hanon, va mam, da gas eun tamig dezo.\n— Mad, cas-ta.... Gouscoude an intanvez paour a lavare outhi he unan : abenn eun dervez pe zaou, bugale baour, n’em bezo ket eur c’hinaouat da rei deoc’h, hag e vezo truezussoc’h ho stad evit hini al labouset keiz. Rag n’oa mui cazi tam en ti ha n’oa ket eur guennec.\nAnnaik ha Laouik a voa eat ho daou da deleur bruzun bara d’al labouset bihan e kichen an treuzou pa glefjont eur vouez c’hroz o lavaret en eur c’hrosmolat :\n— Ma ne ket eun truez guelet teleur bara evelse da goll, ha beza kement a dud dare da vervel gant an naoun dre an amzer griz-ma, tud ha ne gavont ket eur c’hinaouat vara da zibri !\nAn daou vugel a voue spontet o clevet ar vouez-ze, mes ho aoun ne badas ket pell, rag guelet a rejont en ho c’hichen eur paour kez clasker a voa boas da zont di da c’houlen an aluzen.\n— Ne ket da goll eo e taolomp ar bara, eme Laouik, d’al labouset bian eo pere ne gavont brema tam gant an erc’h.\n— Bugale vad oc’h, eme’r paour ; ha pa oc’h eus truez oc’h al laboused, ho pezo ive truez ouzin-me. Me’m eus ive naoun.\nMadalen a roas he vern d’ar paour coz ous taol gant he bugale. Ar paour a glevas eur glemaden bennag en eur guele :\n— Unan clan bennag oc’h eus, emezhan ?\n— Ia, eme’n intanvez ; va merc’h hena. Tri bloas so ema var ar guele-ze, ha n’eus kelou ebet dizi da barea.\n— Paour kez merc’h ! Pe oad e deus ?\n— D’ar Chandelour e devezo c’huezec vloas.\n— Kenta guech ma zin da Zant Ian ar Biz, pe da Rumengol, pe da Zantez Anna Vened, bezit sur e pedin calonec hor Zalver Jesus hag he vam an Itron Varia da zigas trum ar iec’het d’ho merc’h. Bennos Doue deoc’h ha kenavo !\n— Kenavezo, eme an intanvez. Hag an daelou a deuas en he daoulagat, rag sonjal a rea : varc’hoas marteze e rankin eveldan mont da glasc va zam.\nEtre daou an hini glan a grie : va mam ! va mam ! Neuze Madalen a lavaras d’he daou vugel bihan : it alesse ho taou da c’hoari evit ma zin vardro ho c’hoar.\nDeus da c’hoari ta, Laouik, eme ar verc’h vian ! Mes Laouik a jome souezet. Abenn eur pennad e lavaras d’he c’hoar evel eun den bras : te ne ouzout ket te, te so re vian, mes me a vel avoalc’h. N’em eus ket a c’hoant da c’hoari pa velan va mam ken trist, ha va c’hoar vras ker clan. Ha neuze, ember ema Nedelek, ha n’or bezo ket a eteo da lacat en tân.\n— N’hor bezo eteo ebet, eme Annaik ; ô va Doue, neuze ne deui ket eta ar Verc’hez da doma he zreid ?\n— Ma vije bet tud ar maner er ger, eme Laouik outhan he unan.\nEtre ma comze evelse an daou vugel, e clefjont ho c’hoar glan o cana. Souezet e vouent, rag pell a voa n’o doa ket clevet he mouez. Louizaig e devoa eur vouez caer hag a gane dudius pa voa iac’h. Brema oa eat he mam var he zro, hag hi pehini en em gave guelloc’hig, a voa en em laket da gana eun Nouël.\nAn daou grouadur a redas da gaout ho c’hoar :\n— Guelloc’h en em gavez, ha ne ket ta Louiza, eme Laouik ?\n— Daou zervez-zo, emezhi, em eus nebeutoc’h a boan. Va mam vad e deus pedet kement evidon, ma en deus bet Doue truez ouzin.\nAr vam baour, o velet he bugale en dro dizi, a ancounac’hee eun nebeut he faourentez hag he foan speret. Ar glanvourez a jomas eun nebeut var zao, mes souden e vancas he ners dizi, hag e voue red he dougen adarre d’he guele.\nSouden e tigouezas ive ar map cossa. Mikeal ! Mikeal ! eme ar vugale vihan. Mes Mikeal n’oa ket laouen, ha ne lavare ger.\n— Ne c’heus bet netra, eme he vam ?\n— Netra, va mam, emezha. Ar re ne vanc netra dezho ne zonjont ket e c’hall ar re all caout izom. Ar re-ma n’o deus bet tam ? emezhan o tiskuez an daou vihan.\n— Oh eo, evit hirio o deus bet. Mes varc’hoas, antronoz da hirra ne jomo mui tam.\n— Sellit va mam, ma trofe em penn !…\n— An intanvez e devoue aoun o clevet he mab. Petra rafez ? Petra, en em zevel a rafez a enep an Aotrou Doue abalamour ma ro poan ha dienez deomp er bed-ma ?\n— Oh ! ne ket. Mes ne chomfen mui da labourat douar. Mont a rafen da zoudart pe da vartolod hag e c’hounessen guelloc’h bara deoc’h.\n— Petra, va map, ez afez da zilezel da vam, da vreur, da c’hoarezed ? Petra deufemp-ni da veza ?…\nAn daou vugel bihan n’o doa lavaret ger bete neuze, mes neuze e tiredjont da gaout ho breur hag e lavarent dezan gant eun ton glac’harus : Mikeal ! arabat mont kuit !\nMikeal a lavaras neuze d’he vam. Mad va mam, kemerit fizians, ne vezimp ket reuzeudic ato ; Louiza a bareo eun dervez bennag, ha neuze e vezimp aessoc’h evit brema.\n— Doue ra roi dit da c’houlen, eme ar vam.\nAn intanvez a lavaras neuze da Laouic lavaret he Bater ha mont da gousket. Goude ez eas da gas ive he merc’h vihana d’he guele. Houma a lavaras neuze :\n— Va mam, me ne din ket d’ar Pelgent neuze-ta ?\n— Nan va merc’h, n’oc’h ket bras avoalc’h c’hoas. Ne dai nemet ho preur cossa ha me.\nLaouik pehini en doa clevet, a grias neuze oc’h he c’hoar : Ro peoc’h, Annaik ; te ne ouzout ket ! ar re a jom er gear a vel ar Verc’hez pa deu da doma he zreid, hag ar re a ia d’ar Pelgent n’he guelont ket ! Ar verc’h vihan a gouscas neuze laouen.\nLaouic, evel a veler, n’en doa ket collet c’hoas esper da gaout eteo Nedelek, n’en doa ket collet esper e teuje ar Verc’hez d’an ti. En em daolet oa var he vele ep divisca tam dillad, hag evel ma c’helle mont er meas eus an ti ep heza guelet, ne zaleas ket da vont goustata ma c’helle. He zonch oa mont d’ar maner da gaout unan eus ar plac’het a anaie mad, ha da c’houlen eur pilcoz da ober eun eteo Nedelek. Mes evel ne felle ket dezan caout evit netra, e cassas gantha eur gaouet en devoa evit he rei eleac’h ar pilcoz. Rag Laouik, mar plij, ne felle ket dezan caout eun dra bennag en aluzen.\nNoz oa ; erc’h a gueze druz, hag ar guenodennou a voa eul lisser venn varnezo. Mes Laouik n’en doa ket aoun. Ne zonje nemet er blijadur o divije he vam, he vreur, he c’hoarezed pa veljent an eteo. Eun anter heur goude edo Laouik e tal dor ar Maner. Skei a ra var an nor, hag e teu eur servicherez da zigeri dezan.\n— Sell, Laouik, te a zo aze ? Petra : goasset eo d’as c’hoar ?\n— Oh ! ne ket. Guelloc’h eo zoken. Me’m eus c’hoant da goms oc’h Armela. (Da Armela en doa c’hoant da verza he gaouet, evit prena gant he arc’hant eun tam coat.)\n— Armela e deus re a brez fennoz. Red e vezo dit gortoz eur vech all.\n— O va Doue, eme ar potric, brema em oa c’hoant d’he guelet. Hag ez eas trist evel ar maro.\nDre chans, an itron pehini a voa eat eun nebeut a voa da veachi gant he hugale, a voa digouezet er guær en deiz-ze. Ar vugale pere a anaie mad ar potr, a glevas ar pez a dremene etre ar servicherez hag hen, hag a ziredas d’he gaout. Ar re-ma a voa teir demezel, unan anezo er memes oad gant Laouik, hag an diou all cossoc’h.\nAn intanvez a bedas c’huec epad ar Pelgent. Mes en eur vont hag en eur zont ne gomze nemeur. Eun dra a rea nec’h dizi. E Breiz-Izel e ma ar c’hiz da gaout fiscoan pa zistroer eus an oferen a anternoz. Madalen bete neuze e devoa ive bep bloas roet ho fiscoan d’he bugale an nosvez-ze. Mes brema ne voa tam en ti, a veac’h o divije eur c’hinaouat bennag antronoz. Red e vije chom ep fiscoan. Setu ar pez a rea anken d’ar vam baour. Hogen er maner e voa sonjet ive e kemense. An Itron Kerivaz hag he zeir merc’h o doe great cals goulennou oc’h Laouik, ha clevet o doa oll penn da benn gantha pebez paourentez a voa el lochen ; pe ger ber oa ar peuri enhi, pe gen ankeniet oa ar vam, pe ger clan oa ar c’hoar vras. Sonjet o doa ne ket eteo Nedelek epken o doa izom da gas d’an ti-ze.\nEn eur vont d’ar Pelgent e lakejont en eur baner kement a voa ret evit eur fiscoan caer, ha goude an oferen e teujont trum evit gallout, en eur dremen, mont el lochen araog ma tigouesche an intanvez hag he bugale. En eul lochen evelse var ar maez, ne ket red caout alc’huez evit mont en ti. Ne vez peur liessa nemet eur prenner coat hag an nep a voar an doare, ne vez ket nec’het evit lamet ar prenner-ze. An dimezellet, pere a voa boas da zarempret lochen Madalen, a zibrennas ep poan ebet. Mont a rejont didrouz, dispaca a rejont an douzier, hag e lakejont varnezhi ar pez a voa deut gantho ; eur vichen vara guenn, amann, crampoez ha kuignou ; eur voutaillat chist ha pep a veren evit tud an ti. Neuze eur pot leun a dhe laket var an oalet e kichen eteo Nedelek.\nEpad ma edont oc’h ober ho c’heusteuren, ar verc’h viana a ziunas hag e devoe aoun. Ober a reaz eur sell bennag, mes ne grede ket crial. Guelet a reas eur sae venn, hag e crede mad oa ar Verc’hez oa a ioa deut da doma he zreid. Unan euz an demezelled a dosteas oc’h he guele hag a lavaras d’ezhi : N’ho pet ket aoun, me zo deut da zelc’her tan en eteo Nedelek abenn ma teui ho mam d’ar ger. Neuze an demezelled en em dennas sioul.\nPrestig e tigouezas ive an intanvez gant he daou vap. Kerkent ha ma ho c’hlevas o tont en ti, ar verc’h vian a grias : Va mam ! va mam ! Bet eo bet ar Verc’hez ! N’em eus ket guelet he bizach, mes guenn cann eo, hag eur vouez dous e deus evel eun eal.\nEtre daou Laouik en doa guelet dija petra voa var an daol. Bet eo sur, va mam ! Sellit zo ama ! hag ouspen ar bouet a ioa eno e poursach, he zorn a guezas var eur ialc’had arc’hant. Sellit, va mam, arc’hant so ive ! Ar Verc’hez so bet ama sur ! An itron Kerivaz e doa roet ar fiscoan, hag an dimezellet o doa lezet eno, en eur ialc’h, talvoudegez an delou mad a dlie ho mam da rei dezo.\nMadalen Pelliven a zirede an dour eus he daoulagad, hag en em daolas d’an daoulin da ober eur beden calonec evit tud ar maner, rag hi hag he map cossa a vouie avoalc’h piou oa ar Verc’hez a voa bet eno.\nAntronoz vintin, an hini glan a lavare ive d’he mam ; va mam, me ne ouzon ket pe eun huvre am eus bet, pe ez eo guir ar pez am eus guelet. Ar Verc’hez pe eun all bennag guenn cann, guen skedus, so bet en ti. Me’m eus clasket digeri va daoulagad, mes ho zerra am eus ranket, kement e lugerne. O sonjal e c’helje beza ar Verc’hez, em eus he fedet, mes a galon epken, da rei din ar iec’het, hag oun en em voestlet da vont da zervicha Jesus hag he vam santel d’ar gouent, mar bijen pare. Mes n’em eus great nemet huvreal, ha ne ket-ta, va mam ?\n— Eo, va merc’h, hoc’h huvre so guir. Neuse e lavaras dezhi ar pez a voa c’hoarvezet. Mes, va merc’h, eme an intanvez, neuze-ta, mar pareit, em c’huitaot.\n— Oh ! va mam, mont da zervicha Doue ne ket ho kuitat eo.\nAn deiziou varlerc’h, Madalen a ieas gant he bugale da drugarecat an itron Kerivaz hag he demezellet.\nLouizaik, ar verc’h clan, a bareas. Da viz even oa cre avoalc’h evit mont da bardona da Rumengol ; ha goudeze eo eat d’ar gouent evel m’e doa en em voestlet da vont. Mikeal a zo demezet da verc’h an hini ma laboure dezan. Laouik so er maner e servich an itron Kerivaz. N’eus mui gant an intanvez nemet ar verc’h iaouanca pehini so en oad da ober he fasc er bloa-ma, hag a so ive brema bras avoalc’h evit mont gant he mam d’ar Pelgent. Setu penaus e coez bennoz an env var an tiez eleac’h ma zeus doujans Doue, var eur vam hag a boagn da rei eur gelennadurez kristen d’he bugale.\nAdtapet diwar « https://br.wikisource.org/w/index.php?title=Eteo_Nedelek&oldid=161625 »\nKemmoù diwezhañ degaset d'ar bajenn-mañ d'an 7 Mae 2020, da 17:04.


krozal - Wikeriadur\nSavet diwar an anv-kadarn kroz hag al lostger -al.\nkrozal verb gwan /ˈkroːzal/ (displegadur)\nAn arnev a zavas en un taol-kont, hag a grozas ker buan hag ar gurun. — (Jakez Riou, Ar Morskouled, in Buhez Breiz, niv. 27, 1923, p. 483.)\nkrozal verb kreñv eeun\nJezuz a en em zistroas hag a grozas anezho en ur lavaret : [...] — (Yann-Fañch Caer, Ar Pevar Aviel lakeat en unan, Brest, 1904, p. 157.)\nkrozal da verb kreñv dieeun\n... Anzav a ran ec'h oan diwezhat o tont d'ar gêr ; ur wech an amzer, 'vel just, e talv ar boan krozal din, n'on ket ur Sant, pell ac'hane, [...]. — (Jarl Priel, An dakenn dour, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 72.)\ngalleg : gronder (fr) , réprimander (fr)\ngalleg : gronder (fr)\nAdtapet diwar « https://br.wiktionary.org/w/index.php?title=krozal&oldid=260875 »\nKemmoù diwezhañ degaset d'ar bajenn-mañ d'an 28 C'hwe 2018, da 13:17.


Naoned, douar ar rugbi ? | Becedia\nUr volotenn-vi e-kreiz stourmoù kalet etre c’hoarierien rugbi, sed aze un abadenn a weler ingal war dachennoù sport an Naoned a-raok ar Brezel Bed kentañ. Pell a-raok ar melldroad? ez eo gant ar rugbi e veze entanet Naonediz d’ar c’houlz-se. Muioc’h-mui a skipailhoù, ur stad nevez-savet ha pennadoù ar gronikerien-sportoù, setu pezh a ziskouez splann ar berzh n’eus graet ur sport a gaver pell eus kreisteiz bro-C’hall.\nPaotr Bourdel o kas ar rugbi war-raok en Naoned : Pascal Laporte\nP’eo erruet Pascal Laporte en Naoned e 1907 e oa evit abegoù micherel. Met talvezet en deus dezhañ e varregezh kent a c’hoarier rugbi. Ouzhpenn bezañ bet kabiten Kleub Skol-veur Stad Bourdel, ha kampion bro-Frañs meur a wech, ez eo unan eus ar re ha n’int ket niverus, da vezañ bet o c’hoari e-pad daou vloaz e bro-Saoz, e Liverpool, lec’h ma veze un tri-c’hardour.\nNe oa ket dianav ar rugbi e korn-bro an Naoned, a-drugarez da Charles Bernard, a oa bet c’hoarier etrevroadel, bet o c’hoari e Stad Frañs, ha diazezer ar Racing Club Goueled Antr Koeron, hag a-drugarez da liseidi skipailh Stad an Naoned, kampioned Frañs etre-skolioù e 1907. Pascal Laporte eo koulskoude a glask diorren ar frammoù sport solut a ranker kaout evit ar pleustradegoù rugbi.\nA-drugarez dezhañ ivez e vo kendeuzet e 1909 an daou skipailh rugbi a oa en Naoned en ur c’hleub nevez : Kleub Skol-veur Stad Naoned (KSSN). Pascal Laporte ne baouezo ket da glask sevel ur skipailh a vefe gouest talañ ouzh ar re wellañ. Meur a hini eus e geneiled e skipailh Bourdel – Henri Lacassagne, Augustin Hourdebaight, Hélier Thil – a zeuas da gaout anezhañ en Naoned, hag ar C'hembread Percy Bush ivez, ur c’hoarier etrevroadel. « Dianav e oa ae skipailh-mañ daou vloaz zo, unan eus ar re wellañ er Frañs eo hiriv an deiz » evel ma tispleg ar gelaouenn parizian Excelsior e miz Kerzu 1910, p’emañ ar C’hSSN e penn kampionad an Atlantel, bet aozet gant Unvaniezh Kevredigezhioù Frañs ar sportoù atleterezh (USFSA). Arouez eus berzh ar rugbi, seizh skipailh a gaver ar C’hSSN war roll ar c’hampionad. Skipailhoù minimed ha veteraned a sikour da ledanaat diazez ar rummadoù sportourien, pezh a ziskouez e kresk ar pled taolet war ar sport-se. Kleuboù all a sav ingal, hag eo en tu all da ugent skipailh rugbi a gaver e ker Duged Breizh a-raok ma tarzhfe ar Brezel B ed kentañ. N’eo ket ken splann antraoù evit ar melldroad, pa n’eus ken met ur c’hleub – kleub kevredigezhel Naoned – gouestlet da sport e volotenn ront.\nUr Park Sportoù evit arvesterien « sot gant ar volotenn »\nDiorren ar pleustriñ sportoù ha dreist-holl ar berzh a ra ar rugbi a c’houlenn e vefe savet ur stad nevez lec’h ma c’hello an arvesterien bezañ degemeret kalz gwelloc’h. Gant ti-kêr an Naoned, renet gant Paul Bellamy, eo roet aotre e miz Gouere 1911 da gevredigezh Park ar Sportoù da sevel ur stad hag ur velodrom war dachenn Tachenn Veurzh. Tribunoù, gwiskvaoù, kibelldiez ha strinkerezhioù, takadoù evit plasoù evit tud ar bobl a zo bet raksoñjet ivez.\nE miz Kerzu 1911 ez eo digoret war an ton bras Park ar Sportoù gant skipailh rugbi Oxford, dirak ur 6 000 arvester bennak. En e brezegenn lid-digeriñ e ro Paul Bellamy an abegoù evit bezañ savet an aveadur-se : « Estreget ar youl skoazellañ an arzoù, al labour hag ar preder, e fell deomp e teufe an Naoned da vout ur greizenn intelektuel, greantel ha kenwerzhel, ha mennet omp ivez ma vefe ur greizenn sportoù ha diskouez pegen barrek eo gouenn ar Vretoned, gorrek met pennek, d’ober war an dachenn-se ivez kement striv rekis evit tizhout ar plas kentañ ». Graet eo pep tra evit desachañ arvesterien an Naoned. Ambrouget eo bugale ar skolioù gant o mistri-skol evit dont da welet ar pleustradegoù evit ur bennozh-doue, ha daou c’hant plas digoust a vez roet dezho evit mont da welet ar matchoù. « Eus arvesterien e teuint da c’hoarierien » eme Eugène Doceul, rener ha merour Park ar Sportoù er gazetenn Le Phare de la Loire. Gant bannieloù staliet e kêr e veze embannet ar matchoù rugbi da zont, ha priz an tikiji mont e-barzh a veze diouzh liested sokial an arvesterien. Diaes e chom muzuliañ pegen stank e veze an dud er stad koulskoude. Er c’hazetennoù e veze roet sifroù war-vete mil. E pennadoù ar gronikerien e lakaer alies war-wel skoazell an arvesterien, ha pa vefe graet «bleñjerien» outo a-wechoù pa vez an holl re «sot-nay gant ar volotenn-vi» o saludiñ ar gwellañ taolioù-c’hoari.\nPerzh pennañ ar gronikerien sport\nKreskiñ ‘ra ar rubrikennoù sport er c’hazetennoù bemdeziek, e-barzh Le Phare de la Loire ha Le Populaire e-touez re all, ha dont a ra war-wel ur rummad nevez a gazetennerien : hini ar gronikerien sport. Ral a wech e vez sinet o fennadoù ganto, met ar mod ma veze kontet ganto troioù ar c’hrogadoù a lakae splann e vestronient mat reolennoù ar c’hoari. « Ne vo damantet striv ebet evit ma vefe dedennet nep a ro talvoudegezh d’ar gerioù-mañ : Krog eo mare ar melldroad » setu pezh a gemenn kroniker sport ar gelaouenn Phare de la Loire pa rank embann e krog en-dro ar c’hrogadoù rugbi en Naoned e 1911. D’ar c’houlz-se e veze implijet ar ger «melldroad» evit kaozeal eus rugbi, padal e veze implijet ar ger «kevredad» evit ar melldroad. Peurvuiañ e vez ar gronikourien o reiñ o soñj en ur implijout «me» en o skridoù, ha sklaer eo e roont o soñj war ar c’hrogadoù, ar skipailh, ar c’hoarierien, an tredeeg hag an arvesterien.\nDegas brud vat d’ar rugbi, ur sport hag a veze tamallet outañ bezañ feuls a-wechoù, setu pezh a rae ar c’helaouennoù e-doug mare ar sportoù goañv en ur reiñ ur plas dereat d’ar sportoù, ha d’ar rugbi dreist-holl. Ha kenderc’hel a ra ar c’hoarierien gant o sport e-pad ar Brezel Bed kentañ, ha pelloc’h c’hoazh er bloavezhioù goude ar brezel. Diskouez a ra splann eo bet an Noaned kêr ar rugbi a-raok bezañ tik gant ar melldroad.\nBodis Jean-Pierre, Histoire mondiale du rugby, Toulouse, Privat, 1987.\nBossy-Guérin Sylvie, Sport et pratiques sportives pendant la Première Guerre mondiale : les équipes de football et de rugby de Nantes, Angers et Cholet, Mémoire de master 2 sous la direction de Jeannesson Stanislas, Nantes, Université de Nantes, 2018.\nDietschy Paul, Clastres Patrick, Sport, culture et société en France, du XIXe siècle à nos jours, Paris, Hachette Supérieur, 2006.\nPoole Ken, Percy Bush Welsh Rugby’s Little Marvel, Talybont, Y. Lolfa, 2015.\nTétart Philippe (dir.), Histoire du sport en France, Paris, Vuibert, 2007.\nLa rubrique Foot-ball, ornement typographique


Buhez ar Sent/1913/Apolliner - Wikimammenn\nBuhez ar Sent/1913/Apolliner\n◄ Mari-Madalen Apolliner Kristina ►\nAr zant-ma a ioa unan euz a ziskibien hor Zalver. Goude m’oa pignet Jezuz-Krist enn env, ez eaz gant sant Per da Antioch, hag ac’hano da Rom. Sant Per her sakraz eskop, hag her c’hasaz da Raveenn da brezeg ann Aviel. Enn eur erruout eno, e reaz anaoudegez gant eur zoudard hag en doa eur mab dall. Apolliner a reaz sin ar groaz var hema, ha kerkent e teuaz ar gueled d’ezhan. Ar mirakl-ma a oue aoualc’h evit gounit d’ar feiz ar zoudard hag he vab, hag holl dud ho zi.\nKement-se a lakeaz beleien ann idolou da egari, ha setu hi ha diskuill ar Zant d’ar gouarner Saturnin. Hema a c’halvaz Apolliner dirazhan, hag a c’houlennaz outhan : « — Piou oc’h-hu, ha petra glaskit-hu dre ama ? » « — Me zo kristen, eme ar Zant, hag a zo ama o prezeg Aviel Jezuz-Krist, guir Vab Doue. » « — Ne anavezit-hu ket Jupiter, Mestr ann doueou ? » eme ar gouarner. « — Nann avad, » eme Apolliner. Var gement-se Saturnin a gasaz ar Zant da dempl Jupiter. Mes, o velet ann traou kaer a ioa eno, Apolliner a lavaraz : « — Setu aze aour hag arc’hant hag a ve guelloc’h kalz etre daouarn pe e godellou ar beorien eget dirak patrom eunn drouk-spered. » O klevet ar c’homzou-ma, beleien ann idolou hag ar bobl a lammaz gant ar Zant, hag hen stlejaz er meaz euz a gear beuzet enn he c’hoad. Mes ar gristenien a louzaouaz he c’houliou, hag a benn c’houec’h miz goude oa pare. Etre daou, eunn Aotrou euz ar vro, he hano Bonifas, a ioa deuet da veza mud : Apolliner a roaz d’ezhan ar prezeg adarre. Ann Aotrou-ze en doa eur verc’h pe eur plac’h hag a ioa eat ann diaoul enn he c’horf. Ar Zant a gasaz ive ann diaoul euz a gorf ar verc’h pe ar plac’h-ma, hag ann daou virakl nevez-se a reaz da ouspenn pemp kant paian digeri ho daoulagad da sklerijenn ar feiz. Mes re all, poulzet gant ann drouk-spered, a grogaz enn eskop kalounek, ha goude beza he vazatet enn eur feson didruez, e rejont d’ezhan bale diarc’henn var glaou beo. Goudeze her c’hasjont er meaz euz ho c’hear evel m’oa bet kaset dija euz a gear Raveenn ; rak ann dra-ma a erruaz e kear Klas, el leac’h m’edo ann Aotrou Bonifas o chom.\nAdtapet diwar « https://br.wikisource.org/w/index.php?title=Buhez_ar_Sent/1913/Apolliner&oldid=32577 »\nKemmoù diwezhañ degaset d'ar bajenn-mañ d'an 16 C'hwe 2012, da 16:27.


Unvaniez Difennourien ar Brezoneg - Wikipedia\nUnvaniez Difennourien ar Brezoneg\nUr pennad Unvaniezh Demokratel Breizh zo ivez.\nUnvaniez difennourien ar brezoneg (UDB) a oa ur gevredigezh savet e miz Kerzu 1946 evit pouezañ ma vije aozet deskadurezh ar brezhoneg.\nSavet e voe e Pariz, en un emvod d'ar 5 a viz Kerzu 1946, ma oa tolpet tud eus meur a gevredigezh. Dilennet e voe e burev ar gevredigezh nevez : Paul Marzin (prezidant Arzourien Breizh), Léon Toulemont (prezidant Ker-Vreiz), Charles Michel (Fédération des Sociétés bretonnes de Paris), Jacques Fournier (Korollerien Plougastell), Yann Poupinot (Ker-Vreiz), J. Valy (Bretons Émancipés), P.-A. de la Tocnaye (Union Fédérale Bretonne)\nUr strollad pouezañ war Gambr ar Gannaded e voe hag un nebeud kevredigezhioù breizhek a voe ennañ. Ar Falz hag e brezidant, Armand Keravel, a skoazelle ar c'hannad komunour, Pierre Hervé evit skridaozañ ur raktres ratozhiad a voe kinniget da Gambr ar Gannaded d'an 16 a viz Mae 1947 hag a voe enebet taer outi. Daouzek vloaz a-raok e oa bet torret ar reizhiad tri-strollad ha skarzhet e oa bet ar gomunourien kuit eus ar gouarnamant.\nAdtapet diwar « https://br.wikipedia.org/w/index.php?title=Unvaniez_Difennourien_ar_Brezoneg&oldid=1901239 »\nDernière modification le 25 Ebr 2021, à 06:05\nKemmoù diwezhañ degaset d'ar bajenn-mañ d'an 25 Ebr 2021, da 06:05.


Pajenn:Morvan - Buez ar Zent, 1894.djvu/187 - Wikimammenn\nPajenn:Morvan - Buez ar Zent, 1894.djvu/187\nd’ar prizoun ; klevet en doa e vijenn galvet heb dale dirak ar barner. He benn a ioa tenval : « — Va merc’h emezhan, bez truez ouz da dad, a zo dija koz, ha ne d-a ket d’ober d’inn beza mez ar vro. Bez truez ouz da vreudeur, ouz da vamm-gaer hag ouz da grouadur. Hema ne c’hello mui chom beo mar marvez da-unan, ha ni, penaoz e kredimp-ni bale hiviziken hag en em ziskouez dirak ann dud mar bezez-te lakeat d’ar maro dre zaouarn ar bourreo ? » Enn eur gomz evelse e poke d’am daouarn, ha goudeze ec’h en em strinkaz d’am zreid enn eur vouela dourek.\n« He gonzoli a riz guella ma c’helliz enn eur lavaret d’ezhan :\n« — Va zad, ne erruo ganen nemed ar pez a blijo gant Doue : Hen eo ar Mestr, ha red e d’eomp soubla d’he volontez. » Var gement-se ec’h en em dennaz kuit glac’haret-holl hag evel pa vije eat e dizesper.\n« A greiz m’edon gant va lein, e teujot d’am c’herc’hat evit va c’has dirak ar barner. Va zad a ioa eno ive, hag asambles ganthan eur mevell hag a zouge va c’hrouadur etre he zivreac’h.\n« Ar barner a gomzaz ouzinn evelhenn : « —Petra, emezhan, n’och euz damant ebed da vleo guenn ho tad, n’oc’h euz damant ebed d’ar bugel-ma a deui dre ho maro da veza eunn emzivad keaz ? Kinnigit ezans d’ann doueou evit iec’hed ann impalaered.\n« — Ne rinn ket, eme ve.\n« — Kristenez oc’h eta, eme ar barner ?\n« — Ia, kristenez ounn, » a respountiz raktal.\n« Neuze ar barner a reaz d’am zad mont d’ar gear, ha goudeze e koundaonaz ac’hanon da veza dispennet gant al loaned. »\nAma ec’h echu ar pez a zo bet skrivet gant ar Zantez. Merka a ra c’hoaz evelato e tremene he holl amzer er prizoun o pedi Doue, hag e velaz eunn nozvez er purkator eur breur bihan d’ezhi hag a ioa maro d’ann oad a zeiz vloaz. Divar neuze ne ehane da c’houlenn truez evit ar breurik paour-ze, hag abarz ar fin Doue a roaz d’ezhi da anaout oa peur-c’hreat he binijenn ganthan, ha n’edo\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/187&oldid=137367 »


Pajenn:Herri - Skrituriou sakr - Exod, 1861.djvu/149 - Wikimammenn\nPajenn:Herri - Skrituriou sakr - Exod, 1861.djvu/149\nden dinamm drez-han he-unan ; c’houi pehini a gastiz goall oberiou ann tadou var ho bugale ha var ho bugale vihan beteg ann trede hag ar bevare rum dud.\n8. Ha Moïzes en em hastaz d’en em strinka he fas d’ann douar ; hag en eur adori,\n9. E lavaraz : Ma em euz kavet gras diraz-hoc’h, Aotrou, me ho ped, kerzit gan-eomp. (rak ar bobl en deuz eur penn kalet), ha lamit divar-n-omp hor goall-oberiou hag hor pec’hejou, ha perc’hennit ac’hanomp eve ho tra.\n10. Ann Aotrou a respontaz : Eur ghevredighez a rinn dirag daoulagad ann holl ; burzudou a rinn ec’hiz n'euz bet guelet biskoaz var ann douar, nag etouez bobl ebed ; evit ma velo ar bobl-se, emaoc’h enn he greiz, ann traou estlammuz a dleann ober.\n11. Mirit ann holl draou a c’hourc’hemennann d’ehoc’h hirio : Me va unan a daolo er meaz divar hoc’h hent ann Amorrheed ; ar Gananeed, ann Hetheed ; ar Pherezeed ivez, ann Heveed hag ar Jezubeed.\n12. Diouallit ne rafac’h biken mignounach gant tud ann douar-ze ; ann dra-ze a ve kiriek d’ho koll.\n13, Mes dismantrit ho aoteriou, bruzunit ho skeudennou, ha trouc’hit ho c’hoajou sakr.\n14. Na adorit Doue estren ebed ; ann Aotrou eo he hano ann Doue oazuz ; Doue a fell d’ezhan beza karet hep kenverour.\n15. Na rit ket kevredighez gant tud ar broiou-ze gant aoun, goude ma ho devezo pec’het gant ho Doueou, hag adoret ho skeudennou, e teufe unan bennag anezho d’ho pedi da zibri gant-han euz ann anevaled a zo bet lazet enn ho enor.\n16. Na ghemerit ket ho merc’hed da briejou d’ho\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/149&oldid=114877 »\nKemmoù diwezhañ degaset d'ar bajenn-mañ d'an 4 Ebr 2018, da 09:16.


Stumm eus an 13 Eos 2021 da 10:37\n1 okted lamet , 2 viz zo\nStumm eus an 13 Eos 2021 da 10:32 (kemmañ)\nStumm red eus an 13 Eos 2021 da 10:37 (kemmañ) (dizober)\nAnvet e voe Jakez Kerrien da gelenner e Belgia, e 1919-1920. E-kerzh e goñje, graet gantañ e [[Gwened]], e 1920, e reas anaoudegezh gant [[Roparz Hemon]] ha gant hemañ e vo lakaet e darempred gant [[Frañsez Vallée]] ha [[Meven Mordiern]]. War-lerc'h e amzer-soudard ez eas da Roma, e-lec'h ma heulias kentelioù doueoniezh ha prederouriezh, a-barzh bout beleget er bloaz 1926 e Sant-Tegoneg.\nYaouank e teraouas e vuhez a skrivagner hag abred hen echuas ivez. Aet e oa gantañ eil priz ar [[Bleun-Brug]], e 1921, evit ur varzhoneg. Skrivañ a reas tri fennad-skrid evit ''Le courrier du Finistère'', e 1922, 1923 ha 1925 : "Ar guziaden aour", "Ar waz dour" hag "Ar roc'h toull''". Adembannet e voe e romant ''Ar roc'h toull'' e 1926, gant Gwalarn, pa oa c'hwec'h vloaz warn-ugent. Goude se ne skrivas nemet pennadoù a-zivout gwerzaouriezh. E 1930 e voe disoc'h e vuhez a skrivagner ha tolpañ a roas e evezh war e c'halvidigezh a veleg evit ar peurrest eus e vuhez.\nAr romant-se eo pennoberenn Jakez Kerrien. Honnezh zo ul levr berr a-walc'h, marzhus ha fentus war un dro, levezonet gant endro ar skrivagner : hini e vloavezhioù-skol ha hini e yaouankiz e bro-Leon. Ennañ e kaver mojennoù vreizhatbreizhat -evel mojenn ar C'hazh Du- ha menegoù eus ar sevenadur hollvedel. Se zo ur romant a faltazi ("un danevell varzhus" hervez soñj [[Abeozen]]) e-men e kaver levezon lennadennoù ar skrivagner evel Dante pe prederourion a vro-C'hres, reoù an Akademiezh enta, lakaet asambles gant gerioù eeun yezh ar beizanted hag al levezon kristen. Ur meni romant-deskiñ eo, a-ouenn gant romantoù kevrinus ar skol romantel, skrivet en ur yezh "c'hwek ha pinvidik" hervez [[Fañch Morvannou]].\nAdtapet diwar « https://br.wikipedia.org/wiki/Dibar:MobileDiff/1909166 »


Art Basel a zo un abadenn gouestlet d'an arzoù a-vremañ a vez aozet bep bloaz e Basel (Suis) abaoe 1970 (11-16 a viz Even), hag a bad ur sizhunvezh. Er penn-kentañ e oa anvet ART, ha kenaozet eo bet gant Ernst Beyeler. Tro-dro da 60 000 gweladenner a vez, hag unan eus an abadennoù pouezusañ gouestlet d'an arzoù a-vremañ eo. 40vet deiz-ha-bloaz an abadenn a zo bet lidet e 2009.\nUn abadenn brudet-mat e-touez an dud a-vicher eo : diwar ar 1 100 perc'henn diskouezva a laka o anv e 2009, ne voe degemeret nemet 300 anezho. Kinnig a reont oberennoù 2 500 arzour disheñvel.. Ar re a fell dezho kaout plas da ziskouez labour o arzourien a rank kinnig arzourien vrudet koulz ha re dianv, rankout a reont ivez prouiñ e strivont da vroudañ labour an arzourien hag e kemeront perzh e sevel an oberennoù. \nE 2000 e tivizas ar rener, Samuel Keller e anv (hag a zo hiziv an deiz e penn diazezadur Beyeler), aozañ Art Unlimited, un diskouezva ma kinniger an oberennoù brasañ. Unan eus perzhioù dibar Art Basel eo deuet da vezañ. Tro-dro da Art Basel e vez aozet abadennoù all, da lakaat ar gêr da vezañ brudet er bed a-bezh. Abaoe 2002 e vez aozet un abadenn heñvel e Miami, anvet eo Art Basel Miami Beach. En Art Basel 2008 (etre ar 4 hag an 8 a viz Even 2008) e voe kinniget war-dro 5 000 oberenn gant ouzhpenn 2 000 arzour disheñvel. En holl e oa 72 diskouezva eus SUA, 49 eus Alamagn, 35 eus Suis, 29 eus ar Rouantelezh-Unanet ha 22 eus Frañs.\n↑ buhez Ernst Beyeler\n↑ "In the lexicon of modern and contemporary art fairs, collectors know that Art Basel is the biggest and the best" (International Herald Tribune, 13 a viz Even 2007, ), Simon de Burton : "it is widely regarded as the world's most important annual show of modern art" Financial Times, 26 a viz Mae 2007 \n↑ A R T B A S E L - Quarante ans dans la tempête\n↑ Art 40 Basel:The 40th anniversary of the premier international art show\n↑ http://largeur.com/expArt.asp?artID=2843 A R T B A S E L\nAdtapet diwar « https://br.wikipedia.org/w/index.php?title=Art_Basel&oldid=1587565 »\nKemmoù diwezhañ degaset d'ar bajenn-mañ d'an 16 Eos 2014, da 15:51.


Ar viskoulenn vihan a rae toulloù e pep tra - Wikipedia\nAr viskoulenn vihan a rae toulloù e pep tra\nAr viskoulenn vihan a rae toulloù e pep tra eo anv brezhonek ul levr bugale savet ha skeudennaouet gant ar skrivagner stadunanat Eric Carle. Troet eo bet gant Jañdo Robin, hag embannet gant TES e 2006.\nThe Very Hungry Caterpillar ("Ar viskoulenn varnaonek") e oa anv orin al levr pa voe embannet e 1969 e SUA gant World Publishing Company, hag adembannet goude gant Penguin Putnam. Istor ur viskoulenn hag a deu da vezañ ur valafenn eo.\nBerzh bras a reas ha troet e voe e meur a yezh. Ouzhpenn 30 milion a skouerennoù zo bet gwerzhet anezhañ dre ar bed.\nAdtapet diwar « https://br.wikipedia.org/w/index.php?title=Ar_viskoulenn_vihan_a_rae_toulloù_e_pep_tra&oldid=1855369 »


Doueoniezh - Howling Pixel\nAn doueoniezh, pe doueoni  pe teologiezh, a zo studi ar pezh a zo gwir hag a denn da Zoue. Savet eo bet ar ger "doueoniezh" da glotañ gant ar ger θεολογία, pe "theologia", deuet eus ar gregach.\nEr Gristeniezh ez eo an daouzek abostol (liester : ebestel) (eus ar gregach απόστολος, apostolos, da lavaret eo kannad, misioner) daouzek den a voe dibabet gant Jezuz-Krist e-touez e ziskibled, da brezeg an aviel d'an dud en-dro dezho, d'ar Yuzevien da gentañ ha d'an dud all goude, war-lerc'h marv ar C'hrist.\nE barzh Aviel Mazhev (III, 13-19) e kaver roll an ebestel a zivizas mont da-heul Jezuz-Krist ha bezañ testoù eus e gelennadurezh goude e varv.\nAn Aviel eo an anv a vez graet dre vras eus kelennadurezh Jezuz Krist. Se eo a venner lavarout pa gomzer eus avielañ an dud.\nAn Azginivelezh eo an anv roet d'ar marevezh eus an Istor, en Europa, a deu war-lerc'h ar Grennamzer, a-raok an Amzerioù modern, hag a glot, dre vras ha hervez ar broioù, gant dibenn ar XVvet kantved hag ar XVIvet kantved.\nUl lusk sevenadurel e oa hervez lod, a grogas e Firenze dreist-holl da gentañ, hag e kêrioù all en Italia, a-raok tizhout ar peurrest eus Europa.\nEr bloavezh 638 e tivizas ar c’halif Omar (592-644) unvaniñ an deiziadurioù a oa en implij en amzer-hont e-touez ar pobloù muzulmat. Divizout a reas e vefe niverennet ar bloavezhioù adalek an Hijra, a oa c’hoarvezet d’ar 16 a viz Gouere 622 goude J.K. Deiz kentañ miz kentañ ar bloavezh kentañ eo an deiz-se (1 MuHarram 1 AH). An deiziadur muzulmat a reer anezhañ ivez deiziadur an Hijra, diwar anv tec’hadenn Muhammad eus Mekka.\nAn deiziadoù, en deiziadur-se, a skriver alies gant ar berradur AH, a dalvez Anno Hegirae, da lavarout eo, e latin, "e bloavezh an Hijra".\nDenheñvelegezh a vez graet eus an arvez denel a vez roet da loened, traoù divuhez pe c'hoarvoudoù naturel.\nImplijet e vez an denheñvelegezh a-wechoù da gomz diwar-benn Mab-Den, evel e fablennoù Ezop pe Jean de la Fontaine, e kalz tresadennoù-bev Walt Disney hag all.\nGant an doueoù, er savouriezh hag en teknologiezhoù nevez e vez implijet an denheñvelegezh ivez.\nDoue an Tad a zo unan eus tri ferson An Dreinded gant Doue ar Mab ha Doue ar Spered Santel er Gristeniezh.\nEn un toullad relijionoù e vez roet d'an Doue nemetañ anv an Tad. E relijionoù lies-doueel zo e vez diskouezet an doue galloudusañ evel tad an doueed all. En Olimpos eo an doue Zeus a zo tad d'an doueed all.\nDiorren a reas relijion ar Yuzevien anv an Tad evit Yahveh abalamour d'ar pezh en deus krouet -E grouidigezh- hag abalamour ma vefe Yahveh tad d'an Israel, da lavaret eo Tad da bobl Doue.\nJezuz Krist a ziazeze e gelennadurezh war perzh Doue evel Tad, an dra a vrasañ pouez gant karantez Doue evit kompren Doue er Gristeniezh, rak Jezuz a vefe mab d'an Tad hag an denelezh a-bezh gantañ. Diorroet e vo tadelezh Doue en doueoniezh kristen en ur zisplegañ e vez kement den a zo war an douar mab d'an aotrou Doue evel ma ziskouez deomp ar bedenn "Pater noster" (Hon Tad) an anv anezhi.\nPeurliesañ, anv an Tad a sinifi hennezh a vez orin ar c'hrouadurioù, an hini a zo dreist pep tra, an aotrouniezh holl-c'halloudeg hag un diwaller war un dro. Ouzhpenn-se, Doue an Tad a zo sellet outañ evel ur boud divent, hollc'halloudek, hollouiziek, holl-vezant a vez ken didermen e c'halloud hag e garantez. Hervez teologiezh ar Gristenien,ar mab-den ne c'hell ket kompren Doue an Tad ez klok. Da skouer, pa oa o paouez skrivañ e Summa Theologica, sant Tomaz Akwino e glozas en ur embann n'en doa ket komprenet Doue an Tad c'hoazh.\nAn doare da ginnig Doue en arzoù -difennet groñs gant ar yuzevegezh kentañ- a vo muioc'h-mui diorroet dre al livaj hag ar gizellerezh. Doue an Tad a vo kinniget e doareoù disheñvel an eil diouzh egile : evel ul luc'h pe evel un den deuet en oad gant ur barv gwenn. Diazezet eo an doareoù-se war testennoù ar Bibl.\nAn ene, hervez meur a filozofiezh, relijion pe hengoun, a vefe lodenn digorf un den, ur boud bev, pe un dra. Hervez meur a gredenn ne vefe un ene nemet gant an dud, tra ma lavar reoù all e vefe ivez gant al loened, pe an traoù (evel stêrioù, broioù...). Graet e vez animiezh(Daveoù a vank) eus an dra ziwezhañ-mañ. A-wechoù e talv “ene” kement ha spered. E meur a relijion e kreder eo "bedhontel" an ene hag e treuzvev war-lerc'h marv ar c'horf. An dud a zo ateisted ne gredont ket e vije eus un ene, pa n'hall ket ar skiant prouiñ ez eus anezhañ.\nMarteze ar relijion dezhi ar muiañ a feizidi eo an Islam. Desket eo bet er VIIvet kantved gant Mouhammad e Mekka hag e Medina e Arabia (Arabia Saoudat hiziv). Profed ar relijion nevez a ginnige ur gredenn uheloc'h he fal, met ne nac'he ket profeded an div relijion a oa bet prezegennet er Bibl. Koulskoude e lavare e oa bet diskuliet e zeskadurezh gant an arc'hael Jibril (Gabriel). Diwar-se eo bet dastumet ha skrivet e arabeg ar C'horan, levr sakr ar Vuzulmiz pa reer muzulmiz (ar re suj) eus feizidi an Islam.\nIstor an deologiezh\nIstor an Deologiezh a zo studi an displegadurioù, kenaozadurioù, kenframmadurioù bet ijinet evit diskleriadur ar misterioù er relijion gristen. Tu zo da ober gant ar ger Doueoniezh ivez hogen ar ger Teologiezh zo ur ger gresianek a zere mat evit studi an doueoniezh kristen dre ma teraou gant an Tadoù eus an Iliz, a skrive e gresianeg.\nJan Kjærstad (6 a viz Meurzh 1953 en Oslo) a zo ur skrivagner norvegiat. Kjærstad en deus bet diplomoù doueoniezh gant Skol doueoniezh Norvegia ha skol-veur Oslo. Skrivet en deus danevelloù, romantoù hag arnodadennoù ha e penn ar gelaouenn lennegel Vinduet ("Ar prenestr") emañ. Meur a briz lennegel en deus bet. Troet eo bet e levrioù e saozneg, galleg, alamaneg, daneg, svedeg, hungareg, e-touez yezhoù all.\nJezuz Nazaret a oa ur Yuzev eus Galilea, ganet moarvat etre 7 kent J.-K. ha 5 kent J.-K., a zeuas da vezañ tost da Yann-Vadezour a-raok loc'hañ, gant un nebeud diskibled, un esped berr prezegerezh a badas etre bloaz ha daou vloaz hanter,\ne Galilea dreist-holl, o pareañ hag o stoliañ an dud. Lakaat a ra gred hag trelaterezh da sevel ha sachañ a ra warnañ disfiz hag enebiezh ar pennadurezhioù relijiel ha politikel, a-raok bezañ arestet, kondaonet ha kroazstaget war-dro 30 e Jeruzalem e-pad gouel yuzev Pask, dindan ar prefed Pontius Pilatus.\nLevezonet eo bet sevenadurezhioù disheñvel e-doug an istor gant e gelennadurezh, kaset gant an Ilizoù kristen, ha displegadennoù disheñvel en deus lakaet da sevel. Awenet en deus kalz oberennoù doueoniezh, lennegezh hag arz. Kemeret eo bet mare e c'hanedigezh dre genemglev evel orin an deiziadurioù juluan — abaoe ar VI kantved — ha gregorian. Skiantourien ha teologourien zo a soñj ez eo bet ganet ar C'hrist pevar pe c'hwec'h vloaz a-raok avat.\nDeuet e ar Sul da vezañ an devezh diskuizh sizhuniek da lidañ deiz e zasorc'hidigezh, ha degemeret en tu all d'ar sevenadurezhioù kristen. Ar pouez en deus bet zo bras-kenañ e-keñver ar berr amzer ma oa bet o prezegiñ hag an nebeud a roudoù istorel a chom diwar e benn.\nAl luteriegezh pe luteregezh eo an doare kristeniezh a glot gant an doueoniezh savet diwar skridoù Martin Luther da gentañ. Goude-se eo deuet da vezañ bodad ar c'humuniezhioù protestanted luteriek stag ouzh ar gelennadurezh-se.\nProtestantiezh pe an Ilizoù protestant a vez graet ouzh an holl ilizoù deuet e-maez an Iliz katolik a-c'houdevezh an disrann graet a-heul teologourien 'zo evel Martin Luther, Jean Calvin, Jan Hus pe Ulrich Zwingli er XVIvet kantved.\nE penn kentañ ar XXIvet kantved e konter tro-dro da 800 milion a brotestanted er bed a-bezh.\nTomaz Akin, Tommaso d'Aquino (italianeg), pe Thomas Aquinas (latin), lidet evel ur sant ha Doktor an Iliz gant an Iliz katolik roman a zo bet un doueoniour hag ur prederour italian eus ar re bouezusañ. Graet e vez tomazouriezh eus ar gelenn doueoniel ha prederouriezhel a gaver e skridoù meur ar prederour.Ganet eo bet e kêriadenn Roccasecca e-kichen Aquino e Rouantelezh Naplez e 1228 ha marvet eo bet e 1274 en abati Fossanova nepell diouzh Latina. Ken reizh e oa e vuhez ma veze graet an Doktor Ael eus outañ. Lidet e vez e ouel d'an 28 a viz Genver (gwechall d'ar 7 a viz Meurzh – deiz e varv – ha d'an 8 gant al Lutherianed).


Accueil / Lec'h / Aodoù an Arvor / Bodadeg e Sant-Brieg a-enep an tu-dehoù pellañ\nMaxime TOUZE 6 February 2016\nAr mintin-mañ e oa en em vodet war plasenn Allende e kreiz-kêr Sant-Brieg un 300 a vanifesterien bennak evit diskouez ez eo Breizh digor ha kengret gant ar repuidi. D’an hevelep koulz en em gave 30 faskour dirak ar prefeti. Galvet e oant bet d’en em vodañ gant Résistance républicaine. Manifestadegoù un tammig e pep lec’h en Europa a zo aozet hiziv, diwar atiz al luskad Pegida en Alamagn.\nNullet e oa bet gant ar prefed an holl vanifestadegoù e Sant-Brieg met divizet en doa ar c’henstroll evezhiegezh a-enep ar faskouriezh 22, gervel an dud ha diskouez ez eus muioc’h a Vretoned digor o spered ha prest da sikour ar repuidi eget tud trelatet hag estrengas. Stourmerien UDB a oa war al lec’h evit souten al luskad. Ur c’hwitadenn penn-da-benn evit an aozerien eus an tu-dehoù pellañ.\nDa 10e e oa bet lakaet an emgav ha da greisteiz e oa echu pep tra. N’eus ket bet reuz. Kavet o deus an aozerien he doa graet berzh ar vanifestadeg neuze eo bet broudet an dud d’en em strewiñ e straedoù Sant-Brieg.\nShare the post "Bodadeg e Sant-Brieg a-enep an tu-dehoù pellañ"